url: =Stephen Hawking tangthu tom ~ Pau Tun Thang :: ZOMI DAILY\nposted on 4 September 2015 at 1:41 pm Lomkholna: Article, Pautunthang, Theihhuai\nTheoretical Physicist leh Cosmologist minthang mah mah khat ahi Stephen Hawking January 8, 1942 in Oxford khua ah piang hi.A pa Dr. Frank Hawking hi-in a nu Isobel Hawking ahi hi.Amau unau sungah a upa pen ahi hi. Pianpih unau numei nih nei hi. Tua banah a nu leh paten ta pasal khat la(adopt) uh hi. Stephen Hawking a pian khitciangin a khualui uh ahi London ah a innkuan un peemkik uh hi.\nTua lai pan Stephen hong khanglian hi.Stephen Hawkinh kum 1962 in University College, Oxford pan Physics major tawh B.Sc passed hi.Tua pan Oxford nusia in ama’ lunglutna a sin theih nang mun Cambridge University zuan hi.Cambridge University ah Astronomy leh Cosmology sin a, kum 1965 in Ph.D zo hi.\nStephen Hawking in a naupan lai akipan in ‘Amyotrophic Lateral Sclerosis’ kici motor Neurone disease vei hi.Hih pen mihing’ cell leh tha subuai a taksa peng tuam tuam ten a sem thei losak natna ahi hi. Kum 21 a phak in siavuan ten kum 2/3 khawng val nungta zo nawn lo dingin gen uh hi. Tua khitciang pau leh gamtat ding haksa sa sem sem hi.A pei nei tutna ah tuni dong tu thapaai hi.\nKamsiat huai takin kum 1985 in pneumonia natna vei beh zaw lai hi.Tua hangin si dektak phial a, pau thei nawn lo mawk hi.David Mason in Stephen Hawking ading set khuaknei ‘DEC talk DTC01 voice synthesise’ bawlsak hi.Tua set khuak nei pan a thu gen nawpte a mit leh a khut tawh teelin tua set ah a thu gennopte suak zel hi.Kum 2009 kiimkhat pawlin a set khuaknei zat hoih nawn lo ahihmanin set khuaknei a pau thei ‘NeoSpeech’s VoiceText speech synthesiser’ kizangsak kik hi.\nStephen Hawking kum 1965 in Jane Wilde tawh kiteengin tapa 2 leh tanu 1 nei uh hi.A zi Jane tawh kum 1991 in kikhen uh hi.Kum 1995 ciang amah a kem nurse Elaine Mason tawh kiteeng uh hi.Elaine Mason pen set khuak nei a bawlsak David Mason i’ zi lui ahi hi.Kum 2006 ciang Elaine Mason tawh kikhen kik leu leu uh hi.\nStephen Hawking University of Cambridge ah kum 30 vilvel(1979 – 2009) Lucasian Professor of Mathematics ahi hi.Tu in University of Cambridge ah Director of Research at the Institute for Theoretical Cosmology ahi hi.Physics leh Mathematics lam tawh kisai sinna mun tuam tuam ah adviser ahi hi.Leitung misaim ten thudot taak sa uh hi. Albert Einstein sih khit ciangin theoretical Physicist leh Cosmologist thupi pen a kingaihsun Stephen Hawking ahi hi.\nMi pawlkhat bangin Newton leh Einstein te sangin thupi zaw hi, ci liang uh hi.Mi pill eh siamte bek i’ ngah theih pahtawina thupi 15 bang ngah khin hi.Tuate’ lakah ; CH(Order of the companions of Honour),CBE (Commander of the order of the British Empire), FRS (The Royal Society of London for Improving Natural Knowledge), FRSA(List of Fellows of the Royal Society of Arts) te kihel hi.\nStephen Hawking in laibu thupi mah mah 6 gelh khin hi.Tua a laibu gelhte; A brief History of Time (1988), Black Holes and Baby Universes and Other Essays(1993),The Universe in a Nutshell (2001), On the Shoulders of Giants.The Great Works of Physics and Astronomy (2002), A brief History of Time(2005) leh The Grand design (2010) te ahi hi.A laibu masa pen ‘A brief History of Time’ bang leitunga laibu kizuak khia tam pawlin kiciamteh hi.Manglaia kigelh copy 10 millions val kikhawng hi.Pau nam tuam tuam tawh kiletkhia lai hi.\nStephen Hawking pen Aksi si (Black Hole) tungtang sinna ah minthang peuhmah hi.Van tungah aksi a taang thei nawn lo tampi om hih tuak hi.Tua aksi te a sih ciang a neu thei bang pen in tawncip uh ci.Hupna tha nei ahih manin a kiim leh kianga nate khempeuh ama’ lamah hup hi.Khuavaak nangawn hih aksi si(black Hole) pan in taangkhia thei lo hi.Tua ahihmanin mial bik bek a set nangawn tawh muh hak hi.\nMi pil/misaim ten a kiima om aksite tungtawn in thei thei bek uh hi.Aksi site khat leh khat kigawm zel dan in kingaihsun hi.Aksi site sakhal lua ahihmanin samzang cia nangawn gih cihtakin gik hi.Hawking in aksi si kiang naia khuavak zung pai mukhia hi.Tua pen ‘Hawking Radiation’ kici hi.Tuabanah, Einstein i’ General Theory of Relativity leh Super String Theory zang a ‘Big Bang’ pana hong piang ‘Black Hole’ , Quantum Gravity leh theorem dang tampi a sincian leh a hilhcian ahi hi.\nStephen Hawking in a laibu masa pen ‘A brief History of Time’ ah , “Theory hoih (M-Theory/ Theory of Everything) phuankhia thei lehang, Pasian lungsim ngaihsutna kilangthei zah dongin na khatpeuh kikan thei ding hi” cih gelh hi.Tua a laigelh tungtawn in Pasian omtakpi hi cih a um leh kilawm hi.\nAhizongin a laibu nunung pen kum 2010 a kihawmkhia ‘ The Grand Design’ a, a gelh dan leh The Gurdian thukizakna ten a holimpihna ah bel, “Lei leh van pen Science dan in uk hi…Amau thu in hong piang tawm thei hi…Lei leh van pianna ah Pasian va kigawlh khollo ding hi…Science siamna tawh na khempeuh ki telcian thei hi….” cih khawng gen hi.Van gam leh sih khitcianga nuntakna a omding um lo hi.\nKhuamial kihta mihingte kinepna bek lel in ngaihsun mawk hi.Hih a thugen pen leitung mun tuam tuam a biakna makai ten dawng uh hi.Khristian biakna bek ahi lo biakna dangte in zong diksa hetlo uh hi.Ahizongin Stephen Hawking a upna ah ding kip in, a ngaihsut ngei mah in thu ngaihsun hi.Tuni dongmah a tutna pai thei ah tu hithiat hi. Pau Tun Thang\nPrevious: Khuado Pawi Thu ~ Dr. Zam Khan Thang\nNext: Muanpu leh Manno – 15 ~ Hau Za Cin\nThuthak Tomkimcing 24 July 2014


timestamp: atn

url: =Lesson 2: KIPUMKHAT LOHNA A PIANGSAK THEI NATE - Zomi Adventist Innkuan\nLesson 2: KIPUMKHAT LOHNA A PIANGSAK THEI NATE\nKIPUMKHAT LOHNA A PIANGSAK THEI NATE\nOct 6- 12\nTu Kaal Sung Sim Ding: Thna. 28: 1-14; Jer. 3: 14 – 18; Thukhente 17:6; 1Kum. 12: 1-16; 1Kor. 1: 10-17; Sawl. 20: 25 -30\nKAMNGAH: “TOPA zahtakna pen pilna kipatna hi a, Siangtho Pa theihna pen thumuhna ahi hi”(Pau. 9: 10).\nIsrael mite in Pasian’ thupiak bangin a nungta dingin kamsangte in hilh pha-pha uh hi. Thudonlohna le thuman lohna in langpanna piangsakin, kipumkhatna susia hi.Pasian’ thukham nuntakpihna in leitung siatna panin hong kem ding leh leitung pasian tuamtuamte lakah a siangtho mi hihna dingin hong cing hong kem hi. Pasian’ deihna bangin i nuntak ciangin kipumkhatna om a, leitung pasian tuamtuamte biakna ding panin hong dal thei hi. Pasian in a mite a siangtho ding, mite tungah teci hi dingin hong deih hi.\nTopa in Israel mite Egypt saltanna pan a hotkhiat khit ciangin hih bangin pulaak hi: “ En un, note in a luah dingin na lutna uh gam sungah na zuih dingun TOPA ka Pasian in kei hong thupiak bangin thukhamte le ngei-na kipte kong hilh khinzo hi. Tuate zui unla, sem un; bang hang hiam cihleh hih thukhamte khempeuh a zak uh ciangin, “Hih minam liante pen a pil thuthei taktak hi,” a ci ding uh mite’ muhna-ah hih thu pen nomau’ pilna le nomau’ theihna hi ding hi” (Thkna. 4: 5,6).\nTopa tungah a cihtakin thupha ngah banah mite aa ding thupha hi dingin Pasian in geel khin hi. Cihtak lohna hangin siatna, kipumkhat theih lohna piangsak hi.\n“A NUNGKIK KA TATE AW, HONG KILEH KIK UN”\nIsrael mite tangthu in thumanlohna, buai-na tawh kidim hi. Pasian nusia-in gimna a thuak uh ciangin Ama kiang kik uh hi. A cihtheih uhteh Pasian taisan zel uh hi. Gimna a tuah uh ciangin Pasian zuan kik uh a, Pasian in thupha a piak ciangin pasian tuamtuam bia kik zel uh hi. Pasian’ deihna bangin a nuntak uh ciangin lungnopna leh nopsakna tawh kidim uh hi. Amau ut bangin gamta-in a thuman loh uhteh galte’ bawlsiatna sihna lianpi thuah uh hi. Tua bangin a omzia ding uh, Israel mite in Canaan gam a lut ma-in Pasian in mukhol khin hi. Tua hi-in gimna tawh a kipelh nadingun Pasian in lampi bawlkholhsak hi.\nThkna. 28: 1-14 sim in. Pasian’ deihna zui uh hileh Israel mite in a ngah ding thupha bang pulaak hiam?\nJer. 3:14 – 18 sim in. Israel mite a mawhna uh kisikin Pasian kiang zuan ding Ama sapna tungtawnin bang thu na nuntakpih ding hiam? Pasian hong itna leh a mite tungah lungduai ahihna na ngaihsun thei hiam?\nPasian langdo, milim bia-in, kilemlohna tawh kidim uh hi mah taleh Pasian in a mite it, hehpih veve-in thupha pia tawntung hi, cih thu in lamdang hi. Amah taisan uh hi mah taleh a mawhna kisikin, Topa in ama kiang zuan dingin sam tawntung hi. Pasian in amaute puahpha-in lametna guan tawntung hi.\n“Hong kilehkik in, a zulhzau Israel aw, TOPA in kong ci hi. Hehna tawh nang kong en kei ding hi; bang hang hiam cihleh a hehpih thei pa ka hi hi, TOPA in kong ci hi. Ka heh tawntung kei ding hi. Na mawhna na phawk ding bek kisam hi. TOPA na Pasian na langpanna, singliim nuai khempeuhah gamdang pasian-te tawh na khialh kawikawi-na le ka thu nong man lohnate pulak in, TOPA in kong ci hi” (Jer. 3: 12, 13).\nMite in Pasian’ kammal a thudon loh hun laitakin Jeremiah in tua bangin Topa’ kammal pulaak hi. Kumpi Josiah hun sungin kipuahphatna a om tei hangin, a tam zaw Israel mite in Pasian tungah citak lo uh hi. Siatna, milim biakna le huaiham angsung thu bek tawh nungta uh ahih manun gam sung khempeuh in siatna tawh kidim hi. Pasian’ deihna tawh a kigamla semsem uh ahih manin lauhuai-na vive tawh kidim uh hi. Tua hi mah taleh Jeremiah tungtawnin Pasian in amaute sam tawntung hi. Pasian in amaute thupha pia nuam hi; nopsakna, cihtheihna tawh kidim dingin geelkhol hi. Ahi zongin tua bang thupha tawh a nuntak nadingun upna le Topa tungah cihtakna tawh a nuntak uh kisam hi.\nPasian’ deihna bangin na nuntakna le na nuntakloh kilamdanna na thei hiam?\nPASIAN MAI-AH THUMAANNA\nThukhente sungah Israel mite in Topa’ deihna a zuih loh manun a thuak uh gimnate kimu thei hi. Israel mite in Canaan gam a lut khit a sawt lo-in Canaan mite biak pasian tuamtuam bia uh hi. A kihilhna zui lo-in lehtat zawsop uh hi. Milim biakna bek hi lo, a dang siatnate tawh kidim uh hi.\nThukhenna 17:6; 21: 25 sim in. Israel mite lakah siatna bang tung hiam?\nPasian mite lakah kilemlohna, buai-na hong piang hi. Topa tungah a thuciamna bangin nungta hi leh uh, amaute in pumkhat suakin, tua thuciam tawh a kipelh uh ciangin amaute in buai-na tawh kidim hi. Kimlepaam in amaute huzaap ahih manin Israel mite in amau hoihsak bangin nungta uh hi. Ei hoihsak, ei deih bangin kalsuan hi lehang, Pasian’ hong sapna tawh kigamla i hi ding a, kisiatna tawh kuamah kipelh lo ding hi.\nA nuai-a munte in Kumpite’ uk sungin Israel mite nunzia bang pulaak hiam?\nThkna. 2: 11 -13 ___________________________________________________\nThkna. 3: 5 -7 _____________________________________________________\nMoses tungtawnin Pasian in a mite cihtaklohna pulaak khin hi. Topa tawh a thuciam palsat uh a, Pasian tawh kigamla-in thupha sang thei lo uh hi. Topa’deihna bangin a nuntak uh ciangin Pasian in namdangte tungtawnin amaute thupha hi. Tua bangin thupha tawh a kidim uh ciangin Pasian taisanin, thuman khuavak tangsai ding mangngilh uh hi. Pasian tungah citak lo banah a mipihte uh tungah zong citak lo uh hi. Huaihamna tawh kidimin amau hamphat nading bek ngaihsun uh hi. Milim mite lakah Pasian’ zia le tong le a thupiak kilangsak ding uh hi napi, hazatna le huaihamna tawh kidim uh a, milim bia mite in amaute simmawh hi.” Ellen G. White, Prophets and Kings, 20, 21.\nKoi bangin i nunzia in midangte huzaap hiam? Midangte in SDA pawlpi a deihuai-na a mu uh diam?\nHebrew Mite Lakah Kikhenna\nThuman langpanna hangin gimnate in zankhat thu-in a piang hi lo hi. Kum khat khit kum a zalom val bang khensatnate, deihtel khialhnate hangin Pasian’ mite in gim thuak uh hi.\nKumpi Rehoboam’ tangthu 1Kum 12: 1-6 sim in. Bang thu in Pasian mite lakah a lauhuai kikhenna piangsak hiam?\nRehoboam le cingtakna nei nai lo amah tawh nasemkhawm uliante in Israel mite tawh kisai Pasian’ lamlahna telthei uh hi leh gam sungah kipuahphatna kitangsapna thu kipulaak bangin puahphatna nei ding uh hi. Shechem-ah a mawhna uh kisik thei ding uh hi napi bang hangin gimna thuak cihte ngaihsun lo uh hi. Tua a kipan amaute siatna hangin mi tampi in siatlawh uh hi.\nPasian’ geelna tawh kituak lo-in nungta uh a, Solomon uk hun a kipan nengniamna lian semsem hi. Amaute in muantakcing takpi zo lo uh hi. Amau thuneihna, kiliatsaknate in mihing kiphatsakna pulaak hi” Ellen G. White, Prophets and Kings, 90.\nA nuai-a munte in khentat siam nadingin pilna kitangsapna zia bangci pulaak uh hiam? Koi teng pan pilna man hong pai hiam?\nPau. 4: 1-9 _______________________________________________________\nPau. 9: 10 ________________________________________________________\nJames 1:5 _________________________________________________________\nRehoboam le amah tawh nasemkhawm mite in gammite tungah gimna piakbehna hangin Israel gam sungah tua bang siatna om ngei nai lo hi. Kumpi pa in mipil pawl nih panin makaih huhna ngen hi. Hih mite’ makaihna bangin a gamtat ciangin a pa Solomon leh a pupi David in kum 80 sung a makaih gam, tu-in a kisia ding hi ta hi. Kumpipa in mipi a kihtak manin a pa uk sung sangin gimna tawh uk zaw ding cih thu in khemna hi. Kumpipa thudot khangnote in gam mite hehpihin amau nget bangin nasep olsak zawk ding pen kumpip aa dingin thu hoih hi lo hi. A taktakin kumpipa in gilo-in nasep hamsa tawh gam mite uk ding hi, ci-in a pulaak ding uh kisam hi. A tawpkhakna-ah kumpipa in gilo-in gam mite hehpih lo-in, ama tungah thuman ding le cihtak ding kilawm lo phialin kumpipa gilo lua hi. Tua hang mahin Pasian’ mite sungah kikhenna hong piang hi. Pasian in tua bangin a piang dingin geel lo hi.\nKorinth Pawlpi Sung Buai-na\nThuciam Thak sung pawlpite in buai-na tawh kipelh lo uh hi. Gentehna-in Korin 1-4 sungah Paul in Korin pawlpi sung kipumkhatna ding limgen mahmah hi. Paul in Ephesus khua-ah a om sungin Korin pawlpi sungah pawl kikhenna tuamtuamte za hi. Tua hangin pawlpi kipumkhat ding limgen mahmah hi. Pawlpi kipumkhatna susia thei-te hemkhia-in, pawlpi in kipumkhat ding hilh tawntung hi. Paul in hih thu lunghimawhpi pen ahih manin kikhennate hemkhia-in pumkhat hi ding vaikhak hi.\n1Kor. 1: 10- 17 sim in. Bang thute in kilangneihna piangsakin, kipumkhatna susia hiam?\nChloe’ mi kimkhat in Paul kiangah Korian pawl sunga thu-um mite kitotna le pawl kikhenna thute a zaksak ciangin Paul lunghimawh hi. A lunghimawhna hih bangin Paul in pulaak hi: “Sanggamte aw, note khatlekhat kithutuakin, pawl kikhenna omkha lo-in, na lungsim, na ngaihsutna uhleh na ngimna uh na kikhatsak nadingun i Topa Jesuh Khrih min tawh ka hong thum hi” (1Kor. 1:10). Bang thu, bang thu hangin pawl kikhen uh hi mah taleh tua pawl kikhenna a khawl dingun Paul in hanthawn hi.\nPaul in Korin pawlpi mite tungah Khrih nung a zui dingin sapna ngah mite na hi uh hi; bang bang siamna tawh kidim taleh mihing nungzui ding na hi kei uh hi, ci-in hilh hi. Mimal tawh kisai-in amau deih mi khat ii nungzui-in kikhenna piang ahih manin, Khrih’ deihna tawh kituak lo hi. Khristian thu-um mite in Khrih le singlamteh siksanin kipumkhat ding hi, ci-in Paul in hilh hi (1Kor. 1:13). Khrih le singlamteh tung a hong sihna bulphuhin Khristian thu-um mite kipumkhat hi. Tua lo makai, pilna, siamna nei mah taleh kua tungah kinga lo hi. Singlamteh phungah mi khempeuh kikim khin hi. Khrih sungah kituiphumna in mawhna pan hong siangsak hi. Ahi zongin Khrih sungah kipumkhat nadingin mihing in a hanciam kul hi.\nSDA upna le pawlpi masuante hangin pawlpi kipumkhatna ama thu thu-in hong piang hi lo hi. Kitot kiselna, kikhenna cihte in pumkhatna susia ahih manin Khrih hong itna le Ama ukna sungah i om kei leh kipumkhatna om lo ding hi.\nKoi bangin kipumkhatna susia thei khempeuh pelh dingin Paul in hong hilh hiam? Khrih simloh mi khat tungah kingak khak ding kidop kul hi lo hiam?\n“Ngia-te Hong Pai Ding”\nSawl. 20: 25 – 31 sim in. Paul in Ephesia pawlpi a upa-te tungah bang lauhuai thu hilhkhol hiam? Bang lampi tawh tua lauhuai-thu dal dingin hilh hiam?\nPaul in a nasepna peuhpeuhah langpanna tuak hi. Khrih Jesuh hong piak Lungdamna Thu a siantho-na kepcing ding hamsa hi, cih pen Paul in tel mahmah hi. Lungdamna Thuman kepcing ding Ephesia upa-te a vaikhak nunung penah galvil pa tawh na genteh hi (Eze. 33: 1-6). Amaute in tuucing bang hi-in, citakna tawh pawlpi mite a makaih ding uh hanthawn hi.\nKhrih in thuhilhzuau sia-te in tuuvun silhin hong pai ding uh hi, (Matt. 7: 15) ci-in a hong genkholh mah bangin Paul in zong tua bang thuhilhzuau siate gam-ui tawh genteh hi (Sawl. 20: 29). Paul in tua bangin a genkhit a sawtlo-in thuhilhzuau sia hong om takpi-a, hih zuau gen thuhilhsia-te in Asia gam sungah Paul phut pawlpi sungah buai-na piangsak uh hi. Paul in Asia Minor sunga pawlpi –te tungah tua bang lauhuai thute hilhkhol hi (Eph. 5: 6 – 14; Kol. 2:8).\nPaul in Ephesus pawlpi kemTimothy a laikhakna sungah thuhilhzuau sia-te in pawlpi kipumkhatna a suksiat loh nadingun bang thu hilhkhol hiam?\nA masa-in Timothy in Lai Siangtho’ gen thute a theihmasak ding kisam hi. “Thuman Thutak a khensiam nadingin” (2Tim. 2:15). Kitot kiselna piangsak phuahtawm tangthute pelhin Pasian kiang pan hong pai thuman thute theihtel ding thupi hi. Lai Siangtho sung a thuman thute hoihtak hilhcianin, tua thuman thute in up khialhna a kipan Lai Siangtho telkhialhna tawh hong kipelhsak ding hi. Pasian’ kammal thutak in Khrih sungah a gualzo nuntakna hong ngahsak ding hi. Thuman le thuman lo i theihtel nadingin Lai Siangtho tawh sittel ding kisam hi.\nA nihna-ah Paul in ‘kihhuai thute le kimanna nei lo thute’ pelh in ci-in Timothy hilh hi (2Tim. 2:16). A thuhilhna-ah Timothy in muantakcing, belhtakcing thuhilh mi a suah nadingin upmawh thute, buai-na piangsak thei tangthu a kipan khanggui thute hilh lo ding hi. Phuahtawm thu, tangthu tuamtuamte in kitot kiselna, pawl khenna piangsak hi. Tua bang thute in thuzuihna susia hi. Thuman thutak bek in Pasian kiang hong tun ding a, thu-um mite hong kipumkhatsak hi. Zuau thu in pawlpi susia hi; tua bang thute in natna tawh kibang hi (2Tim. 2:17). A tawpkhakna-ah Pasian’ kammal in pawlpi kipumkhatna susia zuauthu panin hong kemcing ding hi (2Tim. 3: 14 – 17).\nKoi bangin pawlpi kipumkhatna susia zuau thute panin kikem ding na hiam?\nNgaihsutbeh Ding: Ellen G. White, “The Rending of the Kingdom,” 87 – 98 in Prophets and Kings; “ A Message of Warning and Entreaty,” 298 – 308 in The Acts of the Apostles.\n“ Topa nasemte in kipumkhatna a hanciam dingun Topa in deih hi. Siamna kibang lo-in Pasian nasem khatlekhat nasepna-ah nasepkhop ding hamsat hun om ding hi. Ahi zongin mun khatah a lawhcing lo nasem khat in mundangah lawhcinnna ngah thei hi. Pawlpi mite in zong sia khat ii thugen a telzawh loh hangin a dang sia khat mah in a gen ciangin telzaw thei uh hi. Nasepna zia kibang lo hi mah taleh, pawlpi kipumkhat ding nasem khempeuh in a hanciam ding kisam hi. Siamna/talent tuamtuam a om hangin, tua siamna a pia Kha Siangtho in khat bek hi. Nasepna mun khempeuhah hehpihna, itna, thukhualna kisam hi. Pasian in a hong koihna mun khat peuhpeuhah citakin nasem ding kisam hi. Khrih in amah a um mite kipumkhat nading a thunget tangtung takpi ding hi. Ama nungzui mite kipumkhatna leitung mite in mu ding uh hi.” Ellen G. White, Gospel Workers, 483.\n1. Mi khat in amah le amah dik a kisak pen lamdang lo hi. Khangthak hun (postmodern) sungah Lai Siangtho’ hong hilhkholh a hoih gamtat, ngaihsutna cihte hong piang takpi hi. Koi bangin pawlpi in tua bang thute nawk ding hiam?\n2. Kumpi Rehoboam thu le Israel kikhenkhapna thu ngaihsun in. Tuhun aa dingin bang thumanpha hong hilh hiam?\n3. Pawl sungah buai-na tuamtuam hong om ciangin pawlpi makaite in koi bangin pawlpi makaih ding kisam hiam? Koi bangin buai-na lianpi a suahma-in tua buai-na khaktan ding thupi hiam? Korin pawlpi mite bang lo-in koi bangin siatna tawh kipelh ding na hiam?\n4. Pau. 6: 16 – 19 sunga thute ngaihsun inla, pawlpi kilemlohna dal nading bang hong hilh hiam?\nTomkaihna: Lai Siangtho in kipumkhatna susia thei thute hong hilh khol hi. Pasian’ mite in thuman thutak zui-in Pasian’ deihna tawh kituakin a nuntak uh ciangin, kilemlohna cihte damdam in hong bei ding hi. Thukhente hun sungin kumpi Rehoboam in Israel mite khenkham hi. Thuciam Thak sungah zong pawlpi kipumkhatna susia thei thute pelh dingin hong hilh hi. Pasian’ kammal thuman thutak hoihtakin telthei-a, Kha Siangtho’ makaihna tawh a nungta lehang kipumkhatna susia thei kitot kiselna khempeuh i khantan zo ding hi.\nLesson 7: Pengkul 7te\nSee also ZSL 3: THUKHAM IN SIAPA\nPrev post A SANGNA LAM KA KAHTO HI\nNext post MS2: Nuntakna Tui


url: =Kampau khiatsa kivalhkik thei lo - TUNGZANG NEWS\nKampau khiatsa kivalhkik thei lo\nHun khat lai-in lo-khomi papi khat in a lo vengpa tungah lungkim lohna thu khat hong nei kha ahih manin, nasiatakin vatawi gawp, va kogawp kha hi. A vangpa thu a ngaihsut khak simin lungkim zo peuhmah lo ahih manin, mi a kihopih khempeuh tungah a vangpa hoih lohna thu genin daisak dikdek hi.\nLo-khopa zong lawp simtham depin a Siapa sawl bangin vasa mul tampitak lo zau tengah a vawh khit ciangin, Sia aw, vasa mul lo zau sungah ka vawh khin hi ci-in hong kokik hi. A Siapa'n zong " Aw himaw? Tua na vasa mul khempeuh a vekpi in va tawmkik in la hong caihpih in" ci-in sawlkik hi. Ahizongin, vasa multe huihin na len mangkhinin a tun a banna kithei zo nawn lo ahih manin lo-khopa cimawhin a Siapa kiangah hong guak ciahkik hi\nA Siapa in thudam in hopih a, "lo-khopa aw! huih in lenkhin a na muhkik zawh nawn loh vasa multe pen na thugen khiatsa kammalte tawh kibang hi. Kitawmkik thei lo hi. Kikhelkik thei nawn lo hi. A hoih dingin zong kilehkaih thei nawn lo hi. Tua ahih manin thu na gen simin hoih takin ngaihsun masa in na kidop ding mailam ah kong deihsak hi" ci-in thuhilh hi.\nI kampaute pen vasa mul bangmahin zang peuhmahin genkhiat ding ol kisa thei hi. Ahizongin, I gensa thu pen kidokkik themthum thei lo hi. Tuhun diak ciang video record khawng peuh na om pahpah lai hi. Lo zau sungah vasa mul vawh pen ol mahmah napi, vasa mul tawpkik ding pen ahizo hetlo thu ahi hi. Tua ahih ciangin I thugen simin, I kampau simin a za, a ngai dingte thuaklah ding, na asak ding peuhun I pau bapbap khak loh ding kidawp huai peuhmah hi. "Kam siam sial lei sang, kam sia sial liau" cih paunak om mah bangin I kampauna tungpanin supna, liauna na ngawn kituak lawh thei hi.\nTua ahihmanin kong it Zomi aw, tomkal leitung nuntak hun sungin, midangte a ding pukna ahi lo, midangte a ding kilam behna, thathak a guan kammal hoihte zangin I kimlepam a nop sem ding, a etlawm sem dingin hanciam ciat ding lunggulhna hi sak tek ni.\nKhuai-zu bang-a khum kammal om a, Thaltang bangin hong dawt lum thei kammal zong om hi. Temta hiam bangin mihingte sih theihna ding kammal zong om hi. I kammalte hangin mi khat peuh nuntakna kisiat lawh thei zen hi. Mi khat peuh na hamsiat leh tangtung thei khawng om zen hi. Tua ahih teh, hipa kampau, hi nu kampau le hipa, hinute kikal a kampau, kampau kici khempeuhah khinkhai-in, kidawmin, itna tawh kidim kammalte gingkhia sak ni. Lungdam zel ei! Laisim mimal kim Topa' thupha! James 3:1-13


url: =Tuni Pasian Kammal (Jan 5, 2019) :: ZOMI DAILY\nTuni Pasian Kammal (Jan 5, 2019)\nposted on 6 January 2019 at 7:17 am UTC+9:30 Lomkholna: Biakna, Kammal, News\n“Nangma mit sungah singluang a tang kimlai, bangci-in na lawmte kiangah, ‘Na mit sunga ninthem tang hong lakkhiatsak ning,’ ci thei ding na hi hiam?” (MATTHAI 7:4, TDB).\n1) Ki-etna limlang om keileh mihingte pen ei-le-ei i kimuh theihlohna mun tam mahmah hi. A diakdiakin i lu tunga pumpi vante kimu theilo hi. Tua sung lakpan zong khuamuhna mit sunga omte kimu theilo penpen hi.\n2) Taksa lamah ei-le-ei i kimuh theihlohna hanga zumhuaina pawlkhat om thei hi. Gentehna in i maitanga om nin khat peuh i muh theihloh ciangin a etlawm hetlo khat hong suak thei hi.\n3) Tua sangin zumhuaina thu a piangsak zaw khat oma lungsim ngaihsutna le kha lamah ei-le-ei kimuh theihlohna ahi hi. Ei-le-ei i kimuh theihloh ciangin ahi dingmah kisa-in a zumhuaipi mahin kipaipai kha thei hi.\n4) Taksa le kha lamah limlang hoih penpen in Jesus min le a lai siangtho ahi hi. Jesus min in eite zumhuainate puan bangin hong selsaka (Gal 3:27) ama kammalte in eite i hoih semsemna dingin hong puahpha hi (2Tim 3:16).\nPrevious: 2018 kumsung Thailand pan Myanmar gammi 70,000 ki hawlkhia ciahkhiasak


url: =LESSON 3 July 14 – 20 (2018) Hun Masa-lai Pawlpi Nunzia ~ MUC\nLESSON 3 July 14 – 20 (2018) Hun Masa-lai Pawlpi Nunzia\nAdmin 7:21:00 PM Articles, Sabbath School Lesson\nLESSON 3 July 14 – 20\nHun Masa-lai Pawlpi Nunzia\nTu Kaal Sung Sim Ding: Sawl. 2: 42 – 46; 4: 34, 35; 3: 1-26; 4: 1-18; 5: 1- 11; 5: 34 – 39.\nKAMNGAH: “ Nisimin biakinn-ah kikhawm uh a, a innte uhah an nekhawmin, lungdamna le kiniamkhiatna tawh a ne ciat uh hi. Pasian phat uh a, khatlekhat thupha kideihsakin a om uh hi. Pasian in nisimin hotkhiatna a ngah mi kibehlapsak tawntung hi” (Sawl. 2: 46, 47).\nPawlpi masate in khuahtakin kalsuan uh hi. Messiah Kumpi gam hong tun ding hun nungzuite dot Jesuh in a dawnkikna-ah a hun genkhol lo hi (Sawl. 1: 6-8). Ahi zongin Kha Siangtho hong tungin hotkhiatna thu mun khempeuhah tangka sawltak nasep a kizawh khit ciang hi ding hi, ci-in pulaak hi. Tua ahih manin Pentecost ni-in Kha Siangtho hong tuahsuk cianin thu-um mi masate-in genkholhna khempeuh tangtung khin hi, ci-in ngaihsun uh hi; amaute in Kha Siangtho tawh kidimin mun tuamtuamah pai-in hotkhiatna thu gen uh hi. Sawltakte in Jerusalem nusia-in mun dangah va pai uh hi lo-in namdangte in amau kiang hong zuan uh hi (Sawl. 2: 5-11).\nTua khitteh bang thu piang hiam? Thu-um mite in leitung nate deihna nei lo uh hi. Hun tawmno khat bek om lai hi, cih mu ahih manun a neihsa khempeuh uh zuak uh a, thungenkhawm, biakna pia khawmin Jerusalem khua sung bekah nasem uh hi. Kipawlkhawmin nasem uh a, cimawh genthei-te a huhna panun pawl sungah buai-na hong tung hi. Pasian in pawlpi thu-um mite’ kipumkhatna kipsak hi. Tua hi mah taleh pawlpi in langpanna thuak hi. Ahi zongin amaute in upna sungah kiptakin ding uh hi.\nThuhilhna Leh Kipawlkhopna\nPentecost khit ciangin Luke in Jerusalem a pawlpi mite’ nunzia tawh kisai thu pulaak hi. “Amaute in sawltakte hilh upna thu leh kikholhkhopna, anlum balkhapna leh thungetnate ah kuhkaltakin a omsuak uh hi” (Sawl. 2: 42). Hih sungah thu 4 kihel a, tua thute in thuhilhna leh kipawlkhopna tawh kisai thute hi. Hih Sawl. 2: 42 bangin biakbuk sungah thuhilhna nei uh a, inn khat khit inn khatah kikhopna nei uh hi.\nBiakbuktual kimteng in tungkhuh nei-a thuhilhna mun-in zang uh hi. Thu-um mite in sawltakte’ thuhilhna ngai uh a, Kha Siangtho makaihna tawh, amaute thuhilhnate in thuman thutak hi, ci-in a kitheih nadingin nalamdang tuamtuam zong amaute lakah kimu hi (Sawl. 2: 43).\nUpna sungah kipawlkhopna in thuzui mi citak khat hihna khat hi. Thu-um mite in biakbuk banah innte ah Topa Nitak anne-khawm, thungenkhawm uh hi (Sawl. 2: 42, 46). Tua bangin nisimin nuamsa uh a, Jesuh hong kumkik baihta ding hi, ci-in pulaak uh hi. Khrih hong pai kik ciangin Amah tawh Messiah Kumpi Gam sungah mangkhawm ding uh hi (Matt. 26: 29).\nPawlpi masa-lai-in inn kikhop zangpha mahmah uh hi. Biakbukah nisim biakpiakna pia uh hi taleh (Sawl. 3:1), Sabbath a tunsial synagogues ah Jew mite tawh biakna pia uh hi (James 2:2). Ahi zongin a inn ciat uhah Khristian ngei-na bangin biakna pia uh hi.\nSawl. 2:44, 45; 4: 34, 35 sim in. Bang in Khristian masate hunlai-a biakpiak khopna thupi-in kiciapteh hiam?\nHun bei ding naita hi, ci-in um ciat uh ahih manun a neihsa khempeuh uh gawmkhawm uh hi. Tua khit neihsa kipawlkholh kingei-na seh uh hi. Tua hi-in zinglethai-ah kisam nek ding, silh ding lunghimawh kul lo hi. Bang hang hiam cihleh Messiah mahmah in amaute kisapna khempeuh sik ding hi (Lk. 22: 29, 30). Tua bangin kipawlkhopna in kipumkhatna piangsak hi. Tua banah etteh taakcing kihuh, kipawlkhopna hong suak hi.\nKoi bangin Topa’ hong piak nate sung pan mi na huhsawn hiam?\nKhebai Mi Khat Kidamsakna\nPeter leh John in nitak nai 3 kimpawl biakbukah pai-in biakna va pia uh hi. Jew thu-um mite in upna sungah nungta uh hi, cih kidawk hi. Sawltakte in thuhilh ding leh mi ngah ding bek a biakbukah pai uh hi lo hi. Peter leh John in Jew mi hi-in Jew biakna sungah tualbial mahmahlai uh hi (Sawl. 20: 16; 21: 17- 26). Amaute tungtawnin nalamdang hong piang a (Sawl. 3: 1-10), tua panin Peter in thuhilh ding hun hoih ngah thei hi.\nSawl. 3: 12- 26 sim in. Peter in bang thute lim gen mahmah hiam?\nKhristian masate in thu 5 siksanin thuhilh uh hi. Jesuh in gimna thuak Messiah hi (Sawl. 3:18); Pasian in sihna pan Jesuh thokiksak hi (Sawl. 3: 15); Jesuh in vantungah vangliatna ngah hi (Sawl. 3:13); Jesuh hong pai kik ding hi (Sawl. 3:20); mawhmai nadingin mawh kisikna kisam hi (Sawl. 3:19).\nA mun, a mual a kibat loh hangin Sawltakte gen thute mah tu-in zong a tuamtuamin i pulaak hi. Sawltakte hun lai-in Jew ngei-na in huzaap mahmahlai hi. Jew biakna pan Khristian biakna-ah a kikhel uh sangin ‘thuciam lui’ ganhing sisan tawh biakna panin ‘thuciam thak’ Khrih sungah kikhel uh hi. Pasian mite ahih mah bangun Messiah a san uh kul a, Jesuh a san uh a kipan nunna thak tawh nungta uh hi.\nKum 2000 val bang sawt khin, kibat lohna tampi om taleh, Sawltakte’ thupuak tudongin kitangko hi; tua thupuak kikhel lo hi. Khrih in eite mawhna hangin hong si hi. Sihna pan thokik a, khat vei hong pai kik ding hi. Ama sungah hotkhiatna i ngah hi. Vantungmi thumte puak (Mang. 14) in zong Jesuh Khrih hong sihna, sihna pan a thokik Jesuh, a hong pai kik ding thu bulpi-in nei uh hi.\n“Khristian a kici ei Seventh-day Adventist thu-um mite in midangte sangin Khrih a lamsang zaw dingte i hi hi. A thumna vantungmi thupuak in Sabbath thuman hi. Sabbath thuman sungah a dang thuman thute zong kihel hi mah taleh Khrih bulphuh thuman hi. Khrih’ singlamteh in hehpihna leh thutakna gawmkhawm a, dikna leh lungmuanna tonkhawmsak hi. Mawhnei mi Singlamteh lamzuanin paipih in. Naupang bangin upna nei-in Honpa’ dikna muangin Khrih’ dikna sangin, a hehpihna a up ding kisam hi.” Ellen G. White, Gospel Workers, 156, 157.\nLangpanna Hong Kipan\nPawlpi in a nasep lawhcing mahmah a sawt lo-in Jerusalem makai pawl khat sung pan langpanna hong kipan hi. Jerusalem biakinnpi in siampite, a diakdiakin Sadducess mite in uk hi. Siampi lianpa in Sadducess leh Pharisee mite kipawlna Sanhedrin Council ah makaipi hi. Sadducess mite in thawhkikna um lo ahih manun, Peter leh John in sihna pan Jesuh thawhkikna thu a pulaak uhteh Sadducess mite in langpan uh hi. Biakinncing galkapte in a zingciang dong sawltakte kolbulh uh a, Sanhedrin Council ah paipih uh hi (Sawl. 4: 1-7).\nSawl. 4: 1-18 sim in. Bang thuneihna tawh tua bangin thuhilh na hi uh hiam, ci-in Peter a kidot ciangin koi bangin amaute dawngkik hiam? Bang thu in makaite patau-sak hiam?\nJerusalem makaite in amau thuneihna, ukna a bei ding patau uh hi.Peter in Jesuh min tawh nalamdang tuamtuam bawl hi. Tua banah hotkhiatna in Jesuh sung bekah om hi, ci-in pulaak hi.\nJew makaite mai-ah Sawltakte kipaipih hi. Ahih hangin Sawltakte in amaute sangin a lian zaw Pasian nasem mite hi. Sawltakte in lungsimmawl uh hi; laithei lo, ngabeng mite hi. Ahi zongin amaute in lau lo-in thugen uh a tua makaite in lamdangsa mahmah uh hi. Jew makaite in a theih loh uh hangin, Jesuh genkholh bangin, Sawltak in Kha Siangtho tawh kidim uh hi (Matt. 10: 16-20).\nJerusalem makaite in nalamdang a muhte uh nial zo lo uh hi. Damna ngah mipa zong thungai mite lakah kihel hi. Sanhedrin makaite in Sawltakte in thuhilh nawn lo dingin khaam uh hi. Mi honpi in Sawltakte thuhilh um in mipi in zui khak ding uh Jew makaite patau uh hi. Mihonpi a khaamzawh nading uh lampi thei tuan lo ahih manun makaite in thuman lopi-in amau thuneihna tawh sawltakte thongkhia uh hi.\nPeter’ thuhilh nunung pen “Pasian thu sangin note thu kong man zawk ding uh Pasian mai-ah maan hiam maanlo hiam note mah in khen zaw un. Banghang hiam cihleh kote ka hih uh leh ka muhsa ka zaksa uh thute gen loin ka om thei kei uh hi,” ci hi (Sawl. 4: 19, 20).\nKoi koi-ah thuneihna, vang deihna a lauhuai-dan ngaihsun in. Khristian thu-um mite in a kiniamkhiat sila bangin nungta ding siksanin bang hangin kiliatsak loh ding kidop kul hiam?\nAnanias leh Sapphira\nPawlpi masate in hauhna a thupi penin ngaihsun lo uh hi. Pawl sung lut ding mite zong neih le lamh kicing ding cih hi pah lo hi. Ahi zongin a huampi-in thu-um mi khempeuh in piakkhiatna hat uh hi. Barnabas in tua bangin piakna lamah makai khatin kiciamteh hi (Sawl. 4: 36, 37). Tua bangin pawlpi in piakna hakkhat hi taleh a pua pan langpanna hong kipan a, pumpi kipumkhatna lauhuai dinmun hong tung hi.\nSawl. 5: 1-11 sim in. Bang hong hilh hiam?\nLuke in a a thupiang kicingin hong gen loh hangin Ananias leh Sapphira in sumpi sawltakte ap lo-in amau aa dingin hong siit tak uhteh khialhna lianpi hong suak hi. Tua bang gamtatna pen theihlohkal hi lo-in ngimna tawh Kha Siangtho ze-et uh a, geelkholhna tawh khialhna hong suak hi (Sawl. 5:9).\nAnanias leh Sapphira in a neihsa uh zuak hamtang a kul hi lo hi. Ahi zongin a neihsa uh zuakin amau liatna dingin hong zang uh hi. A sum pawlkhat sawltakte ap uh a, pawl khat imcip uh hi. A selsimuh sumte cimawh huhna dingin zangin, mite muhna-ah piakkhiat a hat nupa ci-in a kitheih ding lunggulh uh hi kha thei ding hi. Tua hang mah hi ding hi bang hang hiam cihleh Pasian in khuahtakin tua munah thukhen hi. Pawlpi in Khrih hong pai ding hi ta ci-inAnanias leh Sapphira nupate bangin Topa tungah citak lo-in tua in mite tungah huzaap hoih lo hong suak hi. Sapphira in a mawhna kisik hun kipiak bangin Ananias in zong kisik hun ding ngah hiam, ngah man lo lo hiam cih kigelh lo hi (Sawl. 5:8). Kikik hun ngah man lo hi kha thei hi.\nHih nupate tungtawnin i theih ding thuman in amau neihsa a zuak uh a kipan siatna lam manawh uh hi. Tha khatin thukhen pah kei taleh Pasian in mawhna awlmawh lo-in om lo hi (Eze. 18:20; Rom. 6: 23). Pasian in mawhna daan hong pia pahpah lo hi. Tua in hehpihna tawh kidim Pasian hi, cih hong hilh hi (2Pet. 3:9).\nThu-um mi masate bang hi lo-in, bang hangin hehpihna kantanin khak loh ding kidawp kul hiam?\nA Nih Vei-na Kimatna\nAnanias leh Sapphira nunzia un Pasian in thukhenna a thuak theih mah bangin Ama hehpihna zong ngah thei hi,cih hong hilh hi. Sawltakte in Kha Siangtho tawh kidim uh hi, cih thu Pasian in amaute zangin cina tampi in damna ngah uh hi. Peter paipai-na-ah a lim tawh kisukha mite in damna ngah uh hi. Upna tawh Jesuh’ puan mongtep a numei damna leh sawltakte tungtawnin damna ngah thupiangte kibang hi (Lk. 8:43, 44). Mite ngaihsut bangin Peter’ lim in vangliatna nei hi lo hi, ci-in Luke in pulaak hi. Tua bangin mite um uh hi taleh Pasian in amaute hehpih veve hi.\nSawltakte in Kha Siangtho tawh kidim uh a, nalamdang tuamtuam leh lim tuamtuam bawl uh hi taleh biakna makaite in sawltakte haza uh a, a nihvei-na kolbulh dingin thupia uh hi (Sawl. 5: 17, 18). Kolbulhna pan suakta-in (Sawl. 5: 19- 24) mihingte kihtak ding sangin Pasian kihtak ding hi zaw hi, ci-in Peter in lau lo-in pulaak hi (Sawl. 5:29). Sawltakte in vangliatna tawh kidim uh hi, cih pen biakna makaite in thei uh hi.\nSawl. 5: 34 – 39 sim in. Koi bangin sawltakte suahtak nading Gamalile in Sanhedrin tungah pulaak hiam?\nSanhedrin mite in Saducees’ ukna nuai-ah om uh hi. Pharisee mite in mimal a tawm uh hangin huzaap lianpi nei uh hi. Gamaliel in Pharisee hi-in thukham tawh kisai pilna sang pen nei hi. Jew mite lakah mindawk mahmah khat hi-in ‘rabi’ (ka sia pa) kici lo-in ‘rabban’ (ka sia uh) ci uh hi. Paul pen ama nungzui khat hi.\nGamaliel in Israel sungah kumpi langpangin nungzui nei makai nih thei khin hi. Hih langpang makai nihte in thahna thuak uh a, a nungzui mite zong kikhenthaang uh hi. Ama genkhiat thu in Khristian upna in Pasian kiang pan hong pai ahih leh kuamah in khaktan zo lo ding hi. Ahi zongin mihing kiang pan hong pai ahih leh a sawt lo-in beimang ding hi, ci-in mipi hilh hi. Ama gen bangin mihonpi in zong zui uh hi. Sawltakte in Jesuh min tawh thuhilh nawn lo dingin satna thuak uh hi.\nHih bangin thuhilhna koi bangin kidopkul a, phattuamna hong pia ding hiam? I zak noploh thu hi phial taleh hong kigen thute koi bangin sangsiam ding i hiam?\nNgaihsutbeh Ding: Topa in leitungah hong nungta-in vantung a kah khitteh, Ama om nungah Ama neihsa kem dingin muanna tawh hong sawl hi. Ama hong pai kik ding ngak a kigingkhol dingin hong lamen hi.A hong kipia neihsa kepna-ah muantakcingin kem ni. Tua hi kei leh a ihmu mi-in hong mu ding hi.” Ellen G. White, 8T., 37\n“Thu-um mite in Topa tungah a siangtho kiciamnate, a kipiakna a ngaihsut ding uh kisam hi. Vanlei, vanzuakna-ah khat le khat thuciamna bawl bang ahih loh hangin Pasian tungah tua bang kiciamna thupi sim loh ding hi lo hi. Tua bangin Pasian nasem dingin kamciamna sangin a lianzaw, thupi zaw kamciam om lo hi.”Ellen G. White, The SDA Bible Comm. Vol. 6., 1056.\n1. Thudang tampite lakah Jesuh in Nungzuipite thunih nusiat hi: Ama hong pai kik ding lametna leh mun khempeuhah hotkhiatna thugen dingin vaikhak hi. Koi bangin hih thu in pawlpi nasep leh lungdamna thugen huzaap hiam?\n2. Mi khat in, “Zingciangin Jesuh hong pai ding bangin kigingkhol inla, ahi zongin leitung in kum 100 val bang a om lai dingin hotkhiatna thugen in,” ci hi. Hih in bang hong hilh hiam? Koi bangin tua bangin nungta ding i hiam?\n3. Bang hangin Jesuh mihingin a hong nuntakna, a sihna, sihna pan a thawhkikna cihte siksan bulpi-in nei a hotkhiatna thugen ding kisam hiam? Hih thute om kei leh i gen thu in lungdamna thu a hi thei veve ding hiam?\n4. Mi khat ii ngaihsutna a sia, a pha a theih hak mahmah thu ahihna, Ananias leh Saphhira tuah thu in hong hilh hi lo hiam?\n5. Tuhun aa dingin Gamaliel kua bangte hi ding hiam? Ahih kei leh midangte aa dingin a nungta na hiam? Thuhoih a hilh, gina takin lamhilh mi na hi hiam? Ahih kei leh mite hong makaih mi na hi hiam? Koi bangin na tuahkhak thute tungtawnin kalsuan na hiam?


url: =Kawlpi ah Phone sai kiluh, teng 170 man kigu khia :: ZOMI DAILY\nposted on 26 August 2016 at 9:05 pm Lomkholna: Kalaymyo, Myanmar, News\nKalay Myo, Milionar Phone sai pen zannitak in kiluh a, teng 170 val mankim mang cih thukiza hi.\nKatapa Zingsang Sai ahonciang mupan hi. Sai a nasemte tawh, konghong in Innsung alut uh leh Inn nunglam kongkhak kihongsa in om ci hi. Sai sung aom akikoih phone khempeuh omnawn lo a, phone khutmek tawmkhat bek leh atuamna, phone Khau cih te bek cian lai hi.\nSai sung kipheklekgawpin Sumkuangsung ah sumkikoih tul 50 kim kila ci hi. Computer te bel khatzong kilalo ci cibilbel. Cemera khat bel omlo ci hi.Inn tungkhan a Aluminium kongkhakphukhia in lut a, inn cing kikoihloh ban ah, CCTV te zong bangmah kizanglo/kimanglo ci hi.\nHitawh kisai in, Palik zumpan Bomu Thet Nai Oo in, “guta le lutna, le pusuakna te limtak kien cian in, hitawh kisai upmawh huai te leh atheikha mi aomte kankhia in ahunhun in kaphuangkhiatzawhding hanciam nung’ ci hi.\n2. Huawei 33,71000\n3. All Brand 63,2000\n4. Oppo 33,01000\n5. Vivo 26,38000\n6. Lenovo 16,61000\n7. Mi 17,00000\n8. G-Five 48,6000\n9. Camera 45,0000 hi in, avek in 17,847,000(teng za le sawm 78 le tul 47) cih thukiza.\nHih Sai pen 2013 kum, Tu a munah akituahma’n in zong ki Luh ngei a, Ami mankha bilbel ci hi.\nRef: Central News\nPrevious: Malaysia Police te’n naupang guksawm om ci’n taangko ~ ZD\nNext: Singapore a Numei inntengte thuakna: Clarkson Mawi\nGamdang mi te mah ahi diam cihnop huai sa ing.


url: =Itna le lainatna tawh thu khentat ~ Lian Tuang :: ZOMI DAILY\nposted on 12 November 2017 at 2:14 am UTC+9:30 Lomkholna: Article, Liantuang\n2004 kum March kha sung Kawlpi a ka tuahkhak thu khat ahi hi. Ka nau Nuam degree lak ding pen ka innkuan un kalawp mahmah uh thu khat ahi hi. Kawlpi Tahan Bethel sangpan B.Th a man ciangin innkuan bupun amah lawm dingin kawlpi ka pai henhan uh hi. BOC mai a ka pu te inn ah zin ka tung uh hi.\nGraduation pen 9: 00 am kipan ding ahih hangin khuavak tunga kipan in ka nute, ka nite, a inntek a lengla ka vek un ka manlah henhan uhi. Lawp mahmah le ngaklah mahmah ka thuah uh hi.Tua lakah ka pa in ngaklah pha diak citciat hi.\nKa pa om lo\n8:00 am ciang ka vekpi un Taxi ( pei 4 ) tawh paito khawm ngeingai dinga kigel ahi hi. 7:30 am pawl ciangin ka pa om thei nawn mahmah loin amahbek siksakol tawh paito vatvat se hi. A dangteng bel Taxi tawh damdam in kipaito hi. Kei le ka nau khup pen kisapna khat peuh om khaleh ci in ka lawmte cycle kawmin ka kizakai sak zawdeuh uhi.\nAphual ka tun uh ciangin ka pa na tung nai lo takpi hi. Ka vekpi un ka khuadakdak uhi. Hun kipat ding petmah ciang nangawn in ong tung theilo ahih manin ka nau Khup ( Singapore ) tawh ka pa zong dingin ka paikhia kik uh hi. Ka nu le meltheih u le nauteng bel cih na ding theilo dipkua sa in pawi sungah tu lel in khua dakdak uh hi.\nRTC mai ah pa Khai\nKa nau tawh Tahan lam panin pai suksuk pong lampi dungah ka khuadak suksuk uh hi. Ka pute inn dong ka tung suk kik uh hi. Inn sungah lutphei in ka zong kawikawi pong uh hi. Tua laitak pasal khat khua-ulnel kai neinai sa in ong lut a, “ Pa Khai a cih khat zin na nei uh hiam” ong ci laizang hi. Nei mah ka ci kik hi. “ Tua leh na zin pa uh pa Khai pen RTC sak ah cycle tawh kitaih in, tua ong gen suk hi ing.” Ong ci hiau hi.\nKa nau Khup tawh ka delhto pah uhi. Ko tun ciangin mi na ki um pempam lai a, amah bel lampinawl Platform tungah na lum deldal hi. Ong muh ciangin nuam mahmah in ka tate hi ci keii hi. A gei a om mite vaihawmsiamna hangin cycle hawlpa zong taikhia het loin na ngak hithiat hi.\nKo unau ka tun uh ciangin thu ong dong ngeingai uh hi. Cycle hawlpa koi cih ding, no koi khua pan onv pai, na zin uh koi lai cih te ban ah cycle hawl pa in zong ong maisak un ci in kapkawm khukdinkawm liangin ong luai cip lailai hi. Ka pa lah tang thei vetlo lumcip ahih man zato or clinic khat peuhpeuh pai ding bek ka ngaihsun hi.\nPhoto panin X ray kilaih\nAmai ah clinic khat na om pah hi. Siavuan zong om hi. Tua lai ah dom litlet in ka lut uh leh ong bawl sawm vet lo hi. Hih dan te ko bawl khuan nei lo hi ung, zatopi ah manlang takin pai zaw in ong ci lel hi. Ka lungkim theilo ahih manin a khe a sisan luang neinai teng bek tawm ong puah sak ve a si tam luanglua khaleh ka cihleh ong sang thei bilbel a, tua a bawl kawmkawm in chian Myih clinic ah pai un zato hi leh mei khawng pai kei leh X ray khawng nawngkai in teh ong ci bilbel hi.\nAma cihna ah alem bangbangin ka pai suk pah uhi. A khuk le a khetul kikek pha mahmah in a kawng nuaisiah tang theilo hi. X ray pen ka kizaih thei pah uh hi.\nKhentat kul ta\nSiavuante nitak ciang kim pan ding hi, tua ciang ong kilak kik un ci ahih manin ka ciah kik uh hi. Inn ka tun uh ciangin cycle hawlpa tawh kiho ding thu hi leuleu hi. Amah pen mi mawtaw hawl khat na hi a, a nu bek tawh a om ahi hi. Amataw pute kiang le palikte kiang ong gen kei un, ka pu in nasep ong pia keileh ka nu tawh ka an nek ding uh om lo ding hi. Na ka sep kawmin no lungkim dong na cih bangbang uh ong mang ning. Tu laitak bel bangmah nei mahmah keng ci in ong thumthum hi.\nKa pa lah tangthei vetlo ahih manin ong zawngkhal lawh kha diam, zatui zaha ah sum tampi ong bei diam, sihna peuh tawh ong kizom kha diam ci in patau in ka khalau mahmah uh hi.\nCycle hawlpa zong dah mahmah in kei ong luaizel, ka pa luaizel, ka nau luaizel in na cih bangbang uh ong zui ning, thu ong bawl kei un, ka nasep pute kiangah bangmah ong gen sak kei un maw ci in kapdekdek kei hi.\nKa pa khentatna\nTuabang ziazua ahih manin bangmah ka khentat thei pak het kei hi. Tua laitak lupsa in ka pa in thukhat ong gen piatpiat hi. Cycle hawl pan ong huhzawh zah ong huh henla ciah sak lel un. Ka dam kik lehlah kei a hampha, khantawn zawngkhalna le sihkhialhna khat peuh ka tuahlawh lehzong Pasian laitanna hi zaw ci ni. Kei kizo mahmah lel ing. Ka tate zong a khanglai ding vive hi. Avaksuk a vaktohna ah hih bang tuahsiatnate pan Pasian in ong kep sak zaw hen. Kei tuahsiatna hangin nu le pa vakna dingin na a sem hih tangvalno pa tungah thu le la leh vangik bangmah suan lo ding hi hang.” Ong cih san hiau hi.\nSi maw si lo\nTangvalnopa nuam lua ka pa khe len in kap ngaungau hi. Sum 35,000 ks nusia in ong ciahsan pah hi. Ka nau kiangah I nute lungkham lua ding aih teh nang va paito in ka kici uh hi. Ka nau khup in ka nute kiang “ka pa cycle tawh kitaih in bangmah ci kei, tun inn ah om hi” ci in sianggen vet hi. Ahi zongin ka nute in um zo mahmah lo uh a, na pa a silo takpi mah hiam ci phapha zezen uh hi.\nA zinciang zingsang lam pan kipan in ong nuam tuam hathat a, a sawt loin Tedim ah ka ciahto kik thei pah uhi. Akawng, a khuk le a khe teng khakhat sung khawng na sa a, tua khit ciangin damsiang suak hi. Ong nusiat dongin kawngnat khuknat cih bang gen ngei nawn lo hi.\nMi hangsan ahi hi.\nKa pa pen tuahsiatna, natna satna hangin mailam ding bangmah a kigen khol thei hetlo a lungzin huai mahmah dinmun sung panin tate ading itna le midangte ading lainatna tawh hangsan takin thu a khentat ngam mahmah khat a hihna ka nung phawk kikkik hi. Hih bangin itna le lainatna tawh thu a khentat pen hangsan ka sa mahmaha, thupi ka sa mahmah hi.\n// Tua laitakin vai kisam teng thakhat thu in ong viahawmpih pen Pa Cin ( Pyi Chit tha) le Pa Tung ( Zotui) te hi a tu ni dongciang lungdamna a tuamin ka kiko naikei zezen uhi.// Lian Tuang\nPrevious: Malaysia, Kuala Perlis ah meikanggawp, inn leh vanzuakna Building 15 kangtum\nNext: A 3 veina Zomi Numei Seminar nuamtak kizo thei


url: =Global Buanli Family: Tulaai Leitung Thuthang tuamtuam updates September 5, 2013\nTulaai Leitung Thuthang tuamtuam updates September 5, 2013\nZomi sung ah Pasian ongzat sak mahmah Rev Pau Khan Khai Zosiam Project Director, President ZMBC crusade bawlding in USA gam Washington DC cidam in 9/4/13 ni in ongtungta hi. Siapa peen October 16 ni kawlgam ciahkikding a November kha ciang in Louisville,,KY ah PhD sinding in a innkuan un ongpaikik ding uhhi.\nZomi te neihsa neihsun Guullu humcip nuam in aciangciang ah I ot laaitak in Sangak ak gunuam bang in neekding zong in Paw te party ahi CNP.CPP leh ENDP party pan makaaite 9/3/13 ni in Zomi te khuapi khat ahi Kalaymyo tung uh a, Khuanu khuapa te va ngianvaat gawp uhhi.\n· Kawlgam sung a zatding ki-ukna thukhunpi thak liklek khat khanih sung in amansiang lianding in kigelh saanlaaitak hi ci in UNFC Mualtungmi thautawi pawl 12 kipawlkhawm te leh UNA Kawlgam sung Mualtung Party kipawlkhawm te in 9/5/13 ni in taangkokhia uhhi.\n· Malaysia gam sung a phalna omlo mawhna tawh akiman kawlgam mi kheempeuh Kawlgam ah kasamkik ding uhhi ci in Kawlgam Gamdang kizopna Palaai zumpi te in 9/5/13 ni in taangkokhia uhhi. Tulian in Malaysia gam ah Kawlgam mi kiman 555, Indonesia 717, Bangladesh 387 omlaaitak ci uhhi.\n· Russia gam ah kibawl G-20 khawmpi kahding in US President Obama Russia gam St Petersburg khuapi 9/5/13 ni in tungkhinta hi. Tu nitaak mah in annkuang umkhopna ah President Obama leh Brazil President Dilma Rousseff atuam in thukikupna nei uh ahihman in ziakaai kha uhhi., Syria gamtawh kisai nasiatak in kikupna neiding uhhi.\n· Japan gamte khahkhiat Vantung khualzinna peen Setyoh sik mihingdan khat in hawl in Vanlaai khuathak ah September kha kipat in tungkhinta hi. Hih Sik Mihingdan in Leitung a aom mihingte ahopihna a video japan gamte in 9/5/13 ni in khahkhia uhhi.\n· British military scientists te in Syria gam Damascus khuapi ah August 21 a kizang Syria gaalkaap te gaalvan sung ah Sarin Gas teltak mukhia uhhi ci in British Prime Minister zumpi te in 9/5/13 ni in taangkokhia uhhi.\n· Syria kumpi te in 9/5/13 ni in US Innpi Haaitawi pipa John Boehner tung ah Syria gam US in gaalkaap tha zang in doding geelna aneihna ah Congress in akhaktan nading in thumna tauna laai khat khaak uhhi.\n· Syria gam Damascus khuapi ah 9/5/13 ni in Kumpi langpang gamnuaimi te leh Syria gaalkaapte nasiatak in kikaap uh a atawmpeen mi 42 si hi ci in Syria kumpi langpang gamnuai mi te in taangkokhia uhhi.\n· UN General Secretary Pu Ban Ki Moon in tuni a kibawl G-20 khawmpi ah thugenna nei a, Syria gam tawh kisai kuakua in vaai ahawmding leh UN thu ngaimasa ding a UN thulo bangmah vaaihawm loding ci in taangkokhia hi.\n· UN ah US aiawh in Tanupi aseem Samantha power in Syria vaaitawh kisai in Russia in UN pan khaktanding in panla uh a UN security council in bangmah Syria gam vaaitawh kisai manawtna omlo hi ci in 9/5/13 ni in genkhia hi.\n· England gam Kent county khanglam ah 9/5/13 ni in lampi tung ah mawtaw kiphutkhakna nasiatak in piang a, mi 8 naakliam mahmah in adang mi 200 zong tawmta liam uhhi ci in Police te in genkhia uhhi. Hih mawtaw kiphulkhaakna ah mawtaw 100 vaal kitaih zihziah ahihman in lampi kipaitheinawnlo ci uhhi.\n· Tukum June khasung a N Korea te khaktan Korea gam sak le khang thukin kizopna hotline hongkikitading in N korea te thukimta uhhi ci in 9/5/13 ni in s Korea te in taangkokhia uhhi.\nPosted by Thang Khawm Pauzomi at 3:51 AM


url: =Piakkhiatna in Pasian lungkim sak :: ZOMI DAILY\nposted on 9 June 2016 at 6:19 pm UTC+9:30 Lomkholna: Article, Biakna, SiamKhaute\nPiakkhiatna cihtawh kisai in tawmkha kikum khom nuam hang. Piakkhiatna cihtawh kisai-in na muh ciangin na lungsung ah bang thu hong lut hiam? Pasian in Piakkhiatna tawh kisai in adeih bulpi pen in Ih nuntakna, ih lungsim ih piak khiat ding hong deih masa penpen hi.\nHauhna leh Thupha ih ngah nop leh Piakkhitna tawh kisai in Christian te’n pello a hih ding akilawm thu tawm kikum suk ni.\nPasian tung piakna\nA nungta Pasian biate sangin a nungta lo pasian biate neihsa lamsa ah hau zaw hiam cih leh A maute in a pasian uh a dingin Biakinn ah tampipi pia uh ahih manin a pasian uh lungkimsak uh ahih manin a pasian uh in hausak lel hi.\nBiakinn ah Sawm akhat\nSawm a khat pen mite in sawm a nih apiak lai takin, ei zomite in Piak dingin kingaihsun thei lo lai in, Ei deihdan in zangin, Pasian a ahih lam kimang ngilh hi. Biakinn kitun nuam lo bek tham lo in, siate leh makaite nekmang ding dan khawngin kingaih sun thei hi.\nPasian in hih danin hong ci hi. Ka Biakinn ah an a om theihna dingin sawm a khat amanman in hong pai pih un la kei hong zehet dih un van tung kong khakte hong in thupha tampi ka hong piakna na muding hi ci hi. Sawm a khat pen kei a hi hong guk sak kei un ci hi. Ih guk sak leh thupha sanglo ding cihna hi. (Malakhi 3: 8-12) sawm akhat pen siampi Pasian na semte an ding ahih lam pen GAmlakVakna leh Thuhilhna sungah Pasian in Isreal te tungah na gen na ah kimu thei hi. Tua bek hi lo in Malakhi sungah ih simna ah athu ih man ahih leh ih sep ih bawlna lawh cingding bek tham loh Na gam uh ahoih mahmah leitang suaksak ding ci hi. Na semte adingin leitang cihpen ih na sep hi pah hi.\nCitpiakna leh anpalte\nLungdam biakpiakna ahong pai pih miin kei hong pahtawi hi. Thupha ka pia ding ci hi.(late50:23) Thupha ih san nop ahih leh ih an pal tawh ahi zong in, sum leh pai ahi zongin Biakinn ah tampipi ih piak ding, tua hi leh Pasian in ka pahtawi ding ci hi. Pasian pen thuk kikna Pasian hi. Ih bawl bang2 hong thukkik ding Pa hi. asia na vawh leh asia tawh ahoih in na at nop leh ahoih na vawh a athu na man ding pen Topa deihna hi hi.\nPasian na semte/ mitung piakna\nMatt 10:42, Mk 9:41 na ah agen bangin Pasian a um mi khat tui vot haikhat na suahna bek na ngawn tha man na ngah ding hi aci pa hi. Cimawh huhte cih mawh ngeilo ding ci hi.Paunak 25:27) Citpiakna leh huhna te mitheisak lo a Passian bek theisak a pia ding. cihi (mtt 6:3-4). Midang aheh pih mite ka hehpih ding ci hi (Mtt 5:7). Nang e Pasian hehpihna ngah ding in na kilawm zo hiam? Mtt 25:31-46 sung ih sim ciangin Minam khempeuh tung thuka pia ding, Mitung a Piakna , haksa huhna, zawng, leh gentheite huhna leh Pasian nasemte huhna/piakna te pen Pasian in kei tung hong pia ci ngeu zen hi. Na kisin dihin Piakkhitna ah thupha hauhna a om lam na kitel ding hi.\nHih tawh kisai in ka gen nop tampi om a pawlkhat te in sawm akhat piak ding in zong tuatlo thei bek tham lo in Pawlkhat te bang ka dot ciangin inn lam ka khak cih pong thei lai hi. Zomite gamdang pai tam mahmah ta, ahih ahangin inn la a pawlpite sawm a khat tawh akhangto zo kimu nai tuan lo hi. kum tampi pha ta a ahih hangin kua mahin Pasian thu don lo dan in ka mu hi. Sawm a khat manman a USA ah khiat ding kigen a, inn lam a pawlpite cinuam zaw uh hi. ahih hangin inn lam a pawlpite in phat tuam na ngah tuan lo hi. mimal tungah adeih bangin khak hi kha dingin ka um mawh hi. Pasian na semte khak hilo in amau ute maimai khak ahih leh bel thupha ngah tuan lo kha ding uh hi. SAWM A KHAT pen biakinn ah akicihna in Siampi an hi. cih phawk ni. A simkha mimal khat ciat USA hi in koi mun peuh a om zomite in Leithupha vanthupha sana hong suak sak hen.\nLa sung ah ih saksak mah uh bangin apiami/ a cingmite hau semsem a cilte zawng semsem cih bangin Piakna tawh Pasian ih itna ih lah ding, kisik kei ni teh., Na piak leh pia zo semsem ding na piak nop kei leh pia zo lo semsem tak pi ding cih pen la ah ih zak mah bangin ih theih ding thupi hi.\nTaksa leh kha thu ah ih hauh nop taktak leh Huhna, Biakinn ah sawmakhat leh citpiakna/ an palte ih piak khiat a leh na lungtupna hong tung ding hi. Amen\nAsim mimal khat ciat Topa’n lei thupha leh van thupha san na hong suak sak hen. AMEN\nPrevious: Tulaai Leitung Thuthang Tuamtuam Updates June 8, 2016\nNext: Zeisu kuahiam? ~ Rev. Lian Za Tuang


url: =Singapore ah Zika Virus a ngah khat om in ki patau mahmah :: ZOMI DAILY\nposted on 28 August 2016 at 4:35 pm Lomkholna: Health, News, Sawltak, Singapore, Theihhuai\nSingapore gamsung ah Zika Virus a ngah numei khat om cih Straits Times pan kiza a, hihpen Zika Virus a ngahmasapen zong hipah hi. Hih numeinu pen kum 47 aphakhin Malaysia gammi khat hi a, Singapore gamusng ah nasem in aomkhat ahihi.\nAbeisa hunsung in Zika Virus akilawhna gamte ah zinkhia ngeilo ahih manin, hih natna pen Singapore gamsung panin a ngah hikhading hi ci’n ki lunghimawh mahmah a, Health Ministry pan inzong tuanu leh a innkuanpih, aveng apam teng limtak in Screening bawl uh cih kiza hi.\nZika Virus ihcih pen adiakdiak in naupang suakcil te mibanglo, alukhawng golgawp cihbangdan natna namkhat hi a, Singapore ahzong adiakdiak in nupi naupaai te cidamna kidop mahmahding ki vaikhak hi.\nZika Virus natna ii alauhuai ziapen abeisa hunsung inzong Zomi Daily panin ihsuaksak zelzel ngeikhin a, adiakdiak in nupi gai, naupaai te kidop huai phadiak hi. Hih natna a ngahkhakleh asung aom naungek pen mibanglo in piangthei cimawk hi.\nTua ahih manin Zomi sungah nupi naupaai laitak te ihki doptheih nading in ki gensawnhuai mahmah hi. Adiakdiak in Zika Virus pen thokang panin kilawhthei ci ahih manin, innsung innveng ah thokang aomleh sianthoding, ki puahphatding thupi mahmah hi. ZD Sawltak #zomidaily\nZika Virus bang hiam? Bangci kidop ding?\nPrevious: New Zogam (Bowling Green, Kentucky)\nNext: Khangthak Zomi Politics ~ Pau Khat Suan


url: =Tedim ah omlo - 2\nNunga ban zom kik ni. Sawtpi sung laigelh manlo in ka om a, ka gelhnopte hun pia manlo ka hih manin tom cikcik in ka gelh hi. Tangzang mahmah napi kep dingin cihtak mello ahih manin 'kiallap' bek hi a, ciin taak taktak ding pen guicing deuh mah hileh ka deih hi. Tua hi a, ka gelhsa maban hong zom kik ing. Tedim ah (omlo)...\n5. Hotel Golpi: Japan pan hong zin ka lawmpa kiangah Tedim na om sungin bang hoih na sa pen hiam ka cih leh Thangmual dung teng etlawm in hoih hi. Ann zong nek ding kicing lel, nek theih gawp lel, khuasung vakna leh zinsuk zintohna mawtaw leh vanzatte hoih lel; ahi zongin giahna ding Hotel gina leh siangtho 'tampi' kisam lai ci hi. 'Tampi' a cih hangin tampi a genna hilo in a om nailo a gen nuam ahi cih ka tel hi. Zinbuk (Hotel) a omsa te gamsung a khualzinte adingin hoih mawhlo napi a pualam, gamdang pan a hong zin dingte adingin themkhat kicing lah deuh dan hi. A diakdiak in kisilna mun tuibuk leh awnghawhna ekbuk te deihzah in zatnuamlo, siangtho zolo deuh hi.\nZogam ah hong zin ding gamdang mi a tamzaw pen gam khangtosa leh sum leh pai hau gam te ahih manun vanzat a siangtho leh a hoih a zang namte ahi uh hi. Tua banga hong zinte adingin a sum leh pai amau piazo lel uh hi. A piazo dinga zong hong pai ahi uh hi. Amau deih bel a vanzat kicingin hoih in siangtho, leitung gam khangtote zatte hi peuh leh a man pia zo uh hi. Tua ding lungsim ah koih in mailam ah Hotel, Lodge, Restaurant a bawl nuamte, a bawl dingte in limtak in i hanciam ding a kisam ahihna ka va mu hi. Nek leh dawn pen ei nek bang ne thei lel uh hi, lamgei a kizuak khawng zong ne ngam lel uh hi. Ahi zongin a giahna uh, a kisilna uh, a awnghawhna uh a nuam leh a tawldam ding deihse uh hi. Zomi te hong suun keeita uh hiveh aw! Gamdanga Hotel a semsa, hotel bawlsa leh nek leh dawn a bawl siamsate bangin va bawlzo hi leng sum a kingah veve ding hita hi. Gamdang pan khualzin lah a nini in tam deuhdeuh hilai...\n6. LPG tawh anhuanna: A tom in 'gas' tawh ann huanna cih ding hi. Tuhun ciangin singkung leh lopa te ki it in kikem ta ahih manin ann huanna dingin zong singkungte kizang nawnlo in meitui huih (liquefied petroleum gas, LPG) kizangta hi. Tua pen tutung GZA Khawmpi 2na hun ah Tedim ah na kilimzat nai hetlo mawk hi. Khua kim khua pam a singkung lopa teng kisat mai in singkhul dingin kizanga gamsung keu in mualte kolh kiukeu mawk hi. Gamlak ah singkung po singkung gol muh ding omlo in kolh kiukiau a, lopa po sunsun nangawn mei tawh kihaltum lai mawk hi. GZA Khawmpi masa ah 'gam hallo ding, singkung lopa kem ding' ciin kigengen napi khuamite in zui hetlo in gam kihal a, Tedim ah tua banga thu a kigen ziahziah laitak in a gal Valvum khua kim ah gam kang ziahziah hi. Annhuanna dingin gas kizanglo ahih manin singkung lopa kem ni in singkung lopa golsak in zeek bawl ni cih om hetlo ahi tam aw ka ci hi. Singkung lopa a meng masasa kihaltum kik leh, annhuanna ding lah singkhuah bek kizang lai mawk si ahih manin hun khat ciang annhuan ding om taleh a huanna ding omlo ding ahih manin anngawl in a ki om thei veve ding himawk hi; a sial in nek ngap hang ci ihih buang kei leh. Tua hi a, annhuanna dingin gas bangci zat theih ding cih a kingaihsut ban ah singkung lopa, kim leh pam gamsung, lopa te bangci kep ding cih zong limtak ngaihsut ding a kul hilo hiam cih kuama phawkloh in ka ngaihsun hi. Noh zong ngaihsun tek dingin hong lamen ing...\n7. Taihinn Tamlo: Khuapi khat dingin ka upmawh zah in taihinn na tamlo hi. Inn hoih pipi tampi om napi taihinn (concrete building) tam hetlo mawk hi. Japan Gal lai a sikkangte tawh inn kilam, a tung sikkang hinawnlo 'siksan' hizawta! na tam mahmah hi. Tedim khuasung khua dak leng na san zihziah hi. Zomi te a hau a nei zong kiom simsim ta sam ahih hang Zogam khuapi ah inn leh lo hoih a kibawl, a kipuah, a kidin tamlo ka sa hi. Kawlpi bangah Zomi te inn leh lo hoih thei mahmah hi. Ahi zongin i gam khuapi khat ahi Tedim ah tuazah in inn leh lo a kilawm a kicingin kilamlo, kibawllo, kiciang hetlo tawh kibang hi. A kilam sawm a kipanpan bel om in, tu laitak a khua thupizah in taihinn thak sitset bang a tamlo himawk hi.\n9. Tualpi Hoih tamlo: Khuapi khat sungah khangnote kimawlna dingin tualpi gol leh hoih khat leh nih a om hamtang ding a ngeina ahi hi. Mihing khantohna dingin pumpi khantohna bek hilo in lungsim khantohna zong kisam a, tua lungsim picinna i ngahna dingin kimawlna, ciammuih leh kidemna siangtho tuamtuam tawh khangno hun zat ding a kisam ahi hi. A kimawl ngeilo, a kimawl theilo khangno khat pen a kimawlmawl a khangto khangno sangin a picinna kibanglo thei hi. Tua ahih manin khangnote a khantohna ding, minam a picinna ding, khua leh tui a khantoh sem nadingin khangnote kimawlna ding tualpi a kisam ahi hi. Veng khempeuh ah tualpi neih ding a kisam hi a, tamlua cih a om theilo ahi hi. Ka theih khialh kei leh, kei muhna ah, Kam Hau tualpi bek a gol a om ahi hi (a dang a om lai na?). Tua bek pen Khuapi khat, inn tul tampi a pha, mihing tulsawm a sim a pha khat adingin kicinglo hi. Kuateng kimawl a, kuateng kimawllo ding. I khangnote a picin mahmah ding uh lungsim khantohna manlangsak ding leh lungduai, lungsim siangtho leh lungsim gina tawh kidemna siangtho a neih ding uh i deihsak tek hi; tua ding khual siam mahmah kisam lai leh kilawm kasa hi.\n10. Town Bus omlo: Khuapi sungah khe tawh vak den pen khuapi a gol ciangin a hi theilo ahi hi. Mi khempeuh in zong mawtaw nei kim zolo, motor cycle zong nei kim zolo, bicycle zong kinei kim zolo hi. Tua manin khuapi sunga kilehsuk kilehto te vakna ding, a tuanna ding uh khuapi mong pan khuapi mong khat dong a tung dingin mipi tuanna mawtawpi Bus a tai ding kisam hi. Mipi in a tuan pan a kum kikal a tuan man pia dinga, a mawtaw neite in a sumteng khon ding uh hi. Tua banga tai ding khuasung vakna mawtawpi 'Town Bus' a kisam nginge ihi hi. Tua ahih kei leh Leilum pan Sakollam tan khe tawh vak phei in kileh kik hileng hun tampi bei ding hi. Town Bus om hileh tomno sungin kitung dinga, na tampi kisem man ding hi. Vaksuk vaktohna nuam leh kizop kikawmna zong manlan dinga, zong nuam kisa tuam mahmah ding hi.


url: =Hong Kong ah numei khatin thautawh mi 4 kap, 1 si in 3 liam :: ZOMI DAILY\nHong Kong ah numei khatin thautawh mi 4 kap, 1 si in 3 liam\nposted on 27 June 2018 at 9:55 am Lomkholna: Hongkong, News, Sawltak, World\nHong Kong khuapisung ah zanni Tuesday (June 26) ni in thau kikapna piangin mi 1 in sihlawh a, adangzong mi 3 liam cih CNA pan kiza hi. Hong Kong pen alungmuanhuai Safety aom mahmah khuapi khatin aki ciamteh hi a, khuasung ah thua kikapna cihte akiza ngeilo, aom ngeikhollo himahleh zanni in Quarry Bay Park ah suntangpi in thaukikapna piang ahih manin ki patauman mahmah hi.\nTua thautawh mi akappen numeikhat hisawnsawn a, kum 44 aphakhin khat ahihi. Taikoo Shing Housing Estate apualam aom numei 2 leh pasal 2 te thautawh akap hi a, tualak ah 1 in sihlawhpah in, adang 3 te aliam uh ahihi.\nNitaklam 3pm hunpawl in buaina apiang hi a, Local TV Channel te ahzong thau kikapna hangin aliam te ki suaksak hi. Pasal khatpen akhut liamgawp in sitawh aki dimzihziah khat leilak ah atu kimuthei a, adang khatpen Ambulance tawh akipuakhia kimuthei hi.\nKum 80 aphakhin numei khatpen alu thautawh kikapkha ahih manin, zato kipuakpah himahleh zato ah asawtlo in sihi ci’n Hong Kong Government Official te’n genkhia uhhi.\nVideo: A brazen daylight shooting at Hong Kong’s Quarry Bay Park on Tuesday (Jun 26) left a woman dead and three others wounded, a rare firearms attack in a city with a reputation for safety.\nAdang khatzong alu ah thautawh kikapkha in, gimmahmah “Critical Condition” tawh zato ah kikem in, adang aliam 2 tepen akhut uh akikapkha hi ci’n kumpi thunei te’n genkhia uhhi.\nTua thautawh akap numeinu pen ageinai aom Cityplaza panin asawtlo in kimankhia theipah hi.\nTua numeinu tungpanin thauzong kimankhiathei a, amahpen thautawh akapnu hiding cih kician mahmah hi ci’n Chief Inspector Hui Hong Kit in genkhia hi.\nMore: Hong Kong ah dawlnih Bus golpikhat tuahsia in mi 19 sikhin, 10 val liam\nChief Inspector in agenbehna ah hih thaukikapna pen migilo ngongtat tetawh kisaina omkhaloding a, innkuansung buaina hangin thau kikapna apiang hiding hi ci’n genkhia hi.\nHong Kong pen khuasung gitloh ngongtatna “Street Crime” atawm mahmah in aki ciamteh hi a, thau kikapna leh thautawh kisai buaina pen aomngei khollo ahihi. Sawltak #zomidaily\nPrevious: Malaysia zuandingin apai Myanmar gammi 40 tak Thai gamsung ah kiman\nNext: Najib kimantading cih thuthang hangin Reporter te’n a innmai ah ngakcippah ngeingai\nTuni Tedim ZCD Khawmpi ah\nMalaysia, Klang vengsung ah innbuluh in innteeknu abuan Burglar-rapist kimanta\nShopping Mall sungpan Python gulsaupi khat kimankhia ~ ZD\nZomi aw khanlawh hunta ~ Cin Khaw Mung\nNu leh Pa’ kiangpan Laikhak – 1\nLungkhamna in hongguat pumpi gimna nam (7) ~ Hau Lun


url: =Russia numeikhat cikhum kihuanna tuisa mahmah lakah kia in sipah :: ZOMI DAILY\nposted on 26 October 2017 at 12:08 am Lomkholna: News, Russia, Sawltak, World\nRussia gamsung ah numei khat cikhum kihuanna belpi sungah kiasuk in ahingtang in kihuanlum cih Daily Mail pan kiza hi. Russia, Belgorod Region aom Stary Oskol khuasung ah thupiang ahihi.\nTua numei pen kum 36 aphakhhin khat hi a, aminpen Natalia Nemets kici hi. Amahpen Confectionery Factory ah nasem hi a, cikhum kihuanna aso vanvan laitak Tank golpi sungah kiasuk cihi.\nCikhum kihuanna pen atuizong anaang mahmah, khangkhuai pholok ihcih tedan in Caramel apiangta ahihi. Sat cihtak in asa mahmah, aphul litlit Tank golpi sungah kiasuk in, anaseppih te’n akhe bek ka galmuhman uh ci a, bangmah hotkhiattheih zong omvetlo hi.\nAmahpen hih Caramel akibawlna Mixer te asiansuah hi a, thakhatthu in Caramel tuite belpi sungah aki butsuk ciangin amahzong akiakha kici hi. Bangmahzong awngzolo, akap cihbangzong kizalo in cikhumtui samahmah lakah asisuakpah cihi.\nTua akiatna Bowl golpi sungpan in Caramel tuite aki hepkhiat khitciangin aluanghawm pen ki lakhia theipan hi.\nNewspaper Komsomolskaya Pravda te genkhiatna ah hih numeinu pen Factory sung ama nasep nading munah mulo uh a, tualianleh amahpen Caramel soziahziah lakah akiasuk nahimawk a, akhebek ki galmuhman cihi.\nCaramel tuite pen asa mahmah, aso ziahziah ahih banah asungah buhtei bangin akipei ziahziah sikpek “Blades” zong tampi om cisawnsawn hi. Tank golpikhat asiansuah laitak in anuai ah cikhumtui kihuanna Bowl sungah kiasuk in, akiatzia pen kuamah in akician in gentheilo uhhi.\nBanghang in hih Natalia Nemets pen Bowl golpi sungah kiatheihiam cihpen namnih, Version 2 omding in ki ummawh hi. Amasapen ahihleh ama nasepna ah Air Temperature khauhlua ahih manin, alung amvat in anuai ah Bowl sungah akiasuk hitheiding kici hi.\nAdangkhat ah amahleh amah kisuikha maw, sikkhialmaw in ki Balance theinawnlo in akiasuk hiding kici hi. Hihvai tawh kisai in Labour Commission te’n hoihtak kancianding in akipanta uh hi a, ni 15 sungah amukhiatna uh Result pulakding cihi.\nHih thupiang pen October 20 ni pekin thupiang hi a, ahi zongin Slavyanka Confectionery Factory sungah thunei Management te’n imcip uh cimawk hi. Factory Workers te kiangah hihthu apualam ah agenkhia peuhmah nasep panin ki khawlsakding hi ci’n lauthawngsak uh cihi. Tuahang in aki theikhia paklo cihi.\nRelated: Russia gamah kum 3 aphakhin naupang lamdang: amuk, akhazum omlo in suak\nAhi zongin hihthu pen Social Media tungtawn in aki thehzak ciangin Investigative Committee te’nzong hihthupiang pen atakpi cih theikhia uh a, aki kancianpah ahihi.\nLocal pawlkhat te genna ah tukumsung pen hih Factory te tuahsiat kum hi. Hihtawh mi luang 3 tak asihna hi ci’n genkhia uhhi. Ahi zongin adang asi mi 2 te thupen apualam ah kuaman theilo kici hi. Sawltak #zomidaily\nPrevious: The Nazarene Mystery\nNext: Tulaai Leitung Thang Tuamtuamte Updates (Oct 25)


url: =Yangon River sungah tembaw khatin Jetty taihkha :: ZOMI DAILY\nYangon River sungah tembaw khatin Jetty taihkha\nposted on 4 January 2018 at 11:16 am Lomkholna: Myanmar, News, Sawltak, Yangon\nGamdang mite neihsa “Foreign Owned Oil Vessel” akici sathau puakna tembaw khatin Yangon River luidung, Strand Road Market gei aom Jetty khat taihkha cih Eleven Myanmar pan kiza hi.\nTuesday zingsanglam in thupiang hi a, Naing Group Jetty pen Oil Tanker in ataihkha ahihi. Ageinai panin amukha te genna ah tua Oil Tanker pen tuiluang tawh ataisuk hi a, Captain te’n ahunlap in hekkawi theilo ahih manin, Naing Group Jetty taihsuk a, ageinai aom Motorboat khatzong taihkha in tuisung ah tumsuk cihi.\nHih buaina Incident hangin kuamah asi leh aliam omsamlo hi. Port Authority leh tembaw tungah thunei te hoihtak ki holimthei uh ahih manin, kumpi zumah akitun, thukibawl cihtezong omlo hi ci’n North-west District Force panin Police Official khatin genkhia hi.\nOil Tanker tembawpi pen hoihtak Control theinawnlo ahih manin, Horn ngaihtak in tumkawm in Jetty lam zuan a, ageinai aom Boat neuneu tezong lauthawng in ki hemkhia ngeingai uhhi.\nTuilamsang atheician Maritime Worker khat ii genna ah tua Oil Tanker pen apaina khialkha cihi. Sinmalaik Jetty ah akhawl hi a, tuapan in hatlua, Speed tamlua in, tembawl ahawl Captain in Steering Wheel hoihtak lentheilo, Control zolo ahih manin, Naing Group Jetty ataihkha cihi.\nVideo: Foreign oil carrier collides with pier and boat near Yangon River\nJetty geinai ah akhawl Boat tungah atuang U Kyaw Win kicipa pen ataihkhak ciangin tuisung ah tumsuk in, kimupaklo ahih manin, asi kisaman cihi. Ahi zongin nailang khitkhawng ciangin Boat akitamzan athemneng khattawh tuitung ah alamkhia in kimukik a, bangmah cilo bilbel ci uhhi.\nTua Boat akitaihkha pen Licence anei hi a, tulaitak teng 50 bang manneiding kici hi.\nHih Oil Tanker in Jetty ataihkhak laitak Video zong kizaihkha in, Facebook ah ki khahkhia hi. Police te’n hihbang in apianna ahangpen hoihtak kancianding uh cih kiza hi. Sawltak #zomidaily\nPrevious: Myanmar gamsung ah nasemte atawmpen nitha K4800 in ki ciangtanta\nNext: Jan 4, Kawlgam suahtak ni ~ Pau Khat Suan


url: =Gitlohna kongvang (the door of evil) ~ Dim Lun Zam :: ZOMI DAILY\nposted on 9 October 2017 at 4:21 pm Lomkholna: Biakna, Dimlunzam, News\n“Zeetna bangci bangin na thukkik a?” Aman hongci hi.\n” Na leh do kik kul ve.”\n“Hi lua” aci khit ciangin, ” Koi bangin?”\nKa dawng kik non kei hi. Ahang pen, aman bang a deih lian hiam ka thei kei hi.\n“Paunak Lai Siangtho in, nu leh pa thangtatna leh palgulhnate hong pian theih nading zeet nate bangci nan ding cih thu limgen hi. ” na totna lampi tua nu tawh kipelh sak in. Ama omna kelkong va nai kha kei in” cih pen in bang hong lak ahia?\n” Zeet theih na ding lampi te pel in ” cih na hi lo dia?\n” Zeet na tawh ki pelh na ding in hong ki zeet theih na ding nate tawh ki pelh ding hi zaw hi.”\n” Tel kei mah si ingh na cih nopna.”\n” Nang leh nang pen hong ki zeet theih na ding pan in pelh le cin, hong ki zeet lo ding hun tam zaw hi.Lai Siangtho in den a i gen sang a kicing zaw in gen hi.” ….. a kelkong na ngawn tawnlo ding” cih kammal pen thupi hi. Tua lian pen a tawhtang hi. Zeetna in hong zawhloh na ding cih bek tawh om ken la, hong ki zeet thei ding kongvang na ngawn hong khalo ding hi mawk hi. Ngaihsun dih ve, asunga om mi pen in nang hong zol zaw ahia akongkhak te in?”\n” Ami in”\n” khamtheih nate in hong kai zaw ahia akong vang in?”\n” Khatheih nate in.”\n” A lau huai tatak khat leh akongvang pen, koi lau huai zaw ahia?”\n“A lau huai nate hi zaw ve.”\n” Hi lua ai ve, tua ahih man in tua akihtak huai hong kai thei ding na or mi te tawh kisi zawlo in, a kongvang tawh kisi zaw le hang zeetna tawh kipelh ding hi hangh. ” Tua ahih leh a kongvang pen bang hi lian ahia?”\n” Kongvang lian pen zeetna leh mawhna hi masa lo hi. Zeetna leh mawhna sung ah hong kai pen kongvang hi. Tua pen a thupi tawhtang hi. Zeetna bek pelh dinghilo hi cih ngimna nei in. A kongvang pen bang hiam cih theih sawm masa inla, tua pen gamla pi pan in pelh theih bangin pel le cin. Hih bang in pelhna in pilna hi gige hi.\nThe mission: Tuni in, zeetna bek pelhsawmlo in, zeetna hong zawh theih nading alampi/ kongvang te pelh ding hi zaw hi. Kongvang focus in la gamlapi ah taisan in.”\nProverbs 5: 3_8; 1 Cor 10: 13\nJonathan Cahn day 38\nPrevious: Khangtoh nang lampi ~ Cin Lian Khai\nNext: MH370 vanleng tawh kisai anunung pen thupulakna kinei\nZAM Thupuak :: 07 May 2017 (Zomi te hongki thahsakna vai Meeting kinei)\nPenang ah damiah te’n suaitawn RM2 Million manneiding puakhia


url: =US gamsung khualzinna pawlkhat – 29 :: ZOMI DAILY\nposted on 31 January 2016 at 8:00 am Lomkholna: Article, Awnzapau\nHouston Vanleeng Tukna Kikhak\nKa tunni zingsang ciangin nai 9:00AM khawngin ka tho pan a, ha nawt maiphiat khitteh TV ka hon leh tu zingsang nai 9:00AM akipan a sawtlo in ‘Ike Storm’ kici huihpi leh guahpi kithuah in nung ding ahih manin vanleeng tukna kikhak hi ci in a gen ka za lian hi. Zan zingsang Houston ka tun uh in mei zong kaai beek lo in khua pha mahmah siuseu napi’n nikhat zekai le ung ka khualzinna uh a kipelh zo hiau ding ka hi uhhi.\nNitak lam a pu Mung nasepna pan hong tun ciangin Hollywood tuipi gei lam ka pai uhhi. Florida ah beach pen minthang mahmah napin Hollywood pan a naii penpen beach a gei a phual taktak ka tun ciangin tua zahpi in hoih ka sa kei hi. Banghang hiam cih leh a piau dung zaina pen ei Kawlgam Ngapali, Chaungthar, Ngwesaungte zahin zai peuhmah lo hi. Tua banah piaudung panin tuipi lampen ei gamah a diakdiakin Ngapali bangah 200-300ft tuipi lam neh a na paipai hangin dip ciang zong thuk nai lo hi.\nHi lamah pen a tuisung leimai tam dide lo in khamh pah veva lel hi. Ahi zongin tu a ka gen pen kei paina pak a gen ka hi a, Florida state ah tua bang a tuipi gei a nuamtak tuibual a anumei anaupang kimawl theihna ding tuipi gei (beach) ii a sauna pen 825 miles ci ahih manin tua dung tengah ei kiang sang a hoih zaw zong tampitak om thei nak hamtang mah ding hi.\nTawmvei ka et kawikawi khit uh ciangin ka kileh kik pah uhhi. Ka ciah kawmkawm un Ai Mung zong tawh ka kiho thei uhhi. Hun kicingin nei gawp lel ih hih teh Ai Mungnu hoh in hong ngai peen in cia ci in Suan Mangte (Pa Thang Suan Mang + Nu Dim Khan Lun) kiangah ka hawh uhhi. Amau ta pasal khat Tg Tuang Sian Muang kum 9 pha ding khat nei a, a meel hoih kingkeng khat ahihi.\nNu Pau (Nu Luan Khaw Pau) pen a tate atute kiangah aban aban a, a kawm kawikawi hi a, tu laitak Pa Suan Mangte innah a om laitak ahihi. Nu Pau pen na cidam mahmah a, ahi cipi’n om lai hi. Khat vei zong ko innkuan tawh kinaitak a kithuahna om ngei lo hi tase leh, kimaingap bawl pahin ka ut ka dah teng mah kigenkhawmin nuam kasa thei pah ngeiingaii uhhi. Neek leh dawn hong piakte ka neek ka dawn khit uh ciangin innlam ka zuan leuleu uhhi.\nInn ka tun uh ciangin Lianbawi (Pa Pau Sian Lian), Ai Mungte innkuan (Pa Thang Khen Mung) azi Buah ( Nu Hau Lian Vung) a tanu San (Lia Pau San Nuam) tawh na om uh a, kei Zangkong ka om lai in lah amau hong ciah hangin kei khuadang a nasem ka hih tawh hong ciah lam zong thei meelmeel lo hinapi ung inh, ko tawh kimu dia hong pai tangtang uh pen, amau innteek sep siam kasa mahmah a ka ki-angtang sak tuam mahmah uhhi.\nPrevious: Zokum sim kipat hun ~ Paul Thangpi\nNext: Russia gamsung ah 7.0 Magnitude thahatna tawh zinling


url: =Sial tat nung ah sial dai kai (Kalaymyo Han dai a kikai diam?) - TUNGZANG NEWS\nSial tat nung ah sial dai kai (Kalaymyo Han dai a kikai diam?)\nKhangluite in “sial tat nung ah sial dai kai” ci-in paunak na nei uh hi. Huang sung, lo sung ah sial ta-in annkung teng ne in, mehteh mehgah teng a tuat cil khit ciangin sial dai kaih pan pen a phattuamna om lua nawn lo cihnopna ahi hi. Mihing pianzia zong sial tat nung ah sial dai kikai nuam pan sese hi. Tua pen thu tuamtuam hang zong hi kha ding hi. Hang tuamtuam om mah ta leh sial tat nung ah sial dai ih kaih khak leh a phatthuamna a om sak zo lai veve ih hih ding thupi veve hi.\nKalaymyo Han ah sial dai kaih ding vai\nKalaymyo Satawm Han kituah vai tawh kisai sial dai kaih ding thu hong om hi. Pu Cin Sian Thang in “Kawlpi” cih ding hi lo hi, “Kalaymyo” cih ding hi lel hi. Kawlpi ih cih ciangin Kawlte’ khuapi hong suak hi, ci ahih manin, ka hih zawh zah in Kalaymyo mah ci-in ka gelh tangtang hi.\n2012 January kha pan kipanin Kalaymyo han ah misi vuai nawn loh dingin thu kipia hi. Madalay pan Kawl phonggyite in zong han ah Kawl ngeina tawh han tuahna pawi hong bawl zo uh hi. April kha pan kipan leuleu in, han pan han thak ah misi guh a tuah nuamte kha khat sung bek hun kipia hi ci-in lai a kisuan ciangin mipi honkhat in tuah ngeingai pah hi. Han tuahna hangin hanthak ah leitang manh khang zawzen lai hi. Leitang manh a khang semsem ma-in kituah mengmeng lehang a ci bang om hi.\nTua bang hun laitak in ZYA makaite in phungpi lam ah hih bangpeuh mah om thei lo ding hi ci-in, Han kituah sak vai tawh kisai tungsiah lam ah lai khak uh hi. Kam dawn a kizakna ah tungsiah lam ah lai khakna tawh kisai ih phungpi lamte in hih han tuah vai tawh kisai bangmah thu na thei ka lo uh hi tuak hi. Kalaymyo huam sung ukpi thunei tuamtuamte vaihawm hih tuak lel hi. Han lui ah misi kivui nawn lo-in han thak ah kivui vui khin bek tham lo-in luanghawm guh le tang zong tampi takin tuah khiakhia khin ta hi. A tuahte in lah tuah, a tuah nai lo teng in lah pangpha mahmah hi. “Han” cih kammal ka zang zawa, “Khan” cih kammal ka zang kei zaw hi. Banghang hiam cih leh “Han” pen ih han, ih kah, ih minsialna hi mawk hi ven maw? “Khan” cih kammal pen mangte in “room” na ci a, Kawlte in aKhan (tcef;) na ci uh hi.\nHan pan guh le tangte tuah loh phamawh ding maw? Lo?\nA tuahtuah khinte in tuah huai a sa uh zong hi pah lo hi. A tuah nai lote in zong a hun a lemteh tuah lo ding hi tuan lo uh hi. A tamzaw a tuahsate pen a kivui zawh a sawt khin a guh a tang lak ding a buaihuai nawn lo teng hi. A kivui zawh a sawt nai lote adingin kituah ding pen a thubaih hi lo hi. Bangbang hi leh kituah loh ding ih cihna a hang pen ih kivuina leitang ih leisa hi lo hiam? Human right...Galkap kumpi’ thukhun bel leitang neih khuan omlo, sep theih khuan bek om, cih hi lai se hi. ajr,mykdifqkdifcGifHhr7Sd/vkyfydkifcGifhbJ7Sdw,f/ခခ\nTua bang thukhun nengnengte hangin gam adingin kiciamna (usrf;opfpmusdefqdkjcif;) neih a kul ciangin a kiciam nading kammal khat hangin Daw Su in kidawm takin laih ding kammal na mu pah hi. Tua pen a omsa upadi pen ka kemcing ding hi, (wnfqJOya’udkumuG,fapmifha7Smufygr,f) cih kammal pen zahtaakin ka zui ding hi, (av;pm;vkdufemygr,f), cih kammal tawh laih ding thu ahi hi. Banghang hiam cih leh kemcing in ka zui ding hi, ci-in kiciam leh Daw Su in kumpi ong sep teh Upadi a laih theih nading vai tampi haksa sak ding hi. Tulaitak Kawlgam a kikhel a bat tei hangin Upadi pen puahphat ding tampi tak om lai ci hi. Ka kemcing ding hi cih kammal sangin “Zahtak in ka zui ding hi,” cih kammal tawh kiciamna pen upadi kilaih kizuun thei ding cih deihna hih tuak hi. Ahi zongin Tein Sein kumpi pawl in hih Daw Su te ii ngetna pen sang lo ahi manin, tu-in Daw Su in “hih a omsa thukhun ka kemcing ding hi,” cih kammal mah bangin kiciamna nei kik khin uh hi. Bangci ciang hong tung tam? Daw Su bel muang lel hang e…\nHan pan misi luang guh le tangte tuah huai maw? Lo?\nKawlte in thawhkikna thu um lo banah tua bang thawhkikna tangthu zong nei lo uh hi. Tua ahi manin Kawlte a sih uh ciang a tam zaw mei tawh kihal ziauziau uh hi. Amau adingin han kituah ta leh kituah ta kei leh bangmah awlmawh nading om khol lo zaw deuh hi. Christian te in bel a thokik pa Jesuh Khrih le thawhkikna tangthu nei-in um ih hih manin, Jacob le Joseph te pata mah bangin tua a thokik ding ih guh ih tangte zong manpha a sate ih hi hi. Christian upna maan ih cih pen guh le tang a hih theih laiteng kaikhawm tangtang ding hi zaw hi. Tua ahih manin thawhkikna thu upna a nei ei Christian te adingin Han pan kituah loh a phatmawh leh ih misipa ih misinu’ luanghawm guh le tangte tuah huai hi. Pasian in guh le tang kihal vuite zong tho sak lah ding ahi loh hangin ih upna in hong gamta sak a cih bangin, Christian te ii ci le sa sungah hong teng thawhkik upna hangin ih luang kipham in, ih guh le ih tang a kituah tangtangte ih hih lam kiphawk pha ciat ni.\nHankuang kalkham in guh le tang a lakhia Zomi innkuan khat ka va et leh, a hankuang hongkhia pa kiangah a misipa’ sanggamnu in, “a om lai mah na?” ci-in donga, a hankuang kalkham pa in zong, “om lai mah lo dia,koi lai ah tai ding sa na?” ci-in kidawng uh a, ka nuih ong za mahmah hi. A dong nu in, Christian khat ahihna tawh thokik khin ding a sa hi a, a dawng pa in, Topa Jesuh ong pai kik nai lo pi om lai sam mah lo dia, a ci tawh kibang kasa hi.\nSial tat nung ah sial dai kaihna tawh tuibua sa kiluak kik thei lo\nHih Kalaymyo han tawh kisai in, hihci ciang thu piang khin ahi manin, tungsiah ah lai ih gelh leh hun khat teitei ciangh tuah loh hong phamawh veve ding hi mawk ahi ciangin, ih leitang manh le ih sum ih paii bei zah ding ban ah hun le ni tawh kisai deih zek theih nading (right) tawh ih gelh siam leh hong pilvang vai ding a, tuah loh bikbek dingin lai gelh-in thu ih sun leh sial tat nung ah sial dai kai ih bang bek kha ding hi. Han tuah ding tawh kisai thu le la ih zak hiauhiau phet in khauhtakin a pang pah hi lehang phamawh lo a, tun ih khauh nop, ih thumaan nop, ih hangsan nop hangin tuibua sa a luah kik sawm tawh kibang pian hi. Kumpi lamte zong amau le amau mah hong ki-angvan veve sim kha ding uh hi.\nZomi te in hih han kituah vai tawh kisai pilvangna in nei a, mai lam ah thu khat peuhpeuh ah ih lungkim kei ding leh hun lap takin sial tat ma-a sial dai a kai siam lianliate ih hih ding hong thupi zaw ding hi. Tua ahi manin Zomi sungah thukan siam le thukizakna manlang (good media) ih kisapna hih thute pan ih kithei pah hi. Tua mah bangin mai lam ah kiginkholhna dingin thupiang khat hi. Tutung pen a khah suah pak hi phot hang ci-in ih lak siam leh tutunga sial tat nung ah ih sial dai kaih khakna pen hong guak suak tuan lo veve ding hi. Sial dai kaihna tawh tui bua sa kiluak kik thei lo hi mah ta se leh hong piang lai ding thute ah dai a kai khol pah lianlian theite ih hihna ding pilna hong pia khat hi veve ding hi.\nSial tat nung ah sial dai kaihna tawh mai lam ading kiginkholhna piang thei veve\nKawlte in thawhkikna um lo. Christian te in um. Tua ahi manin, Kawlte in han vai tawh kisai in Chrisitan te hong bawlsiatna uh tawh kibang. Tua banah Kawlte’ sum zonna tawh zong kibang hi. Minam vai tawh kisai in hong simmawhna uh zong tawh kibang a, Zomi kithutuak lote hong kihtat lohna uh zong kilang sak hi. Guh le tang tuahte le tuah lote vai tawh kisai ah a kithu tuak lo ih hi hiam? Hi khin pah lo hi. A tuahtuahte in tuah loh dingin makaite in a hunlap in vaihawm zo leh tuah nuam masa het lo ding uh hi. Tua hi in hun lap nawn lo thu sungah thu kician zakna mel om zolo ahi manin a tuahtuah tawh a tuah nai lo tawh ih om hi. Tuahloh ding vaihawmna pen Zomi te’ kithutuah theih lohna hih “sial tat nung ah sial dai kai” pianzia tawh ih khuasak hang na hi zaw gige den hi. A zenzen in, han hih zah in kituah khin napi ei a cian laiteng adingin tungsiah pan tuah nonlo ding, tua bangin koih suak ding hi. Dai na kai un, ci-in thupiakna om mah leh zong hun khatteh ei Zomi veeng teng mah adingin hong nuammawh hong nawng kai mahmah dinga, ei teng mah ih kiphul suk ih kiphul tohna mun hong hi ding a, tua ni tua hun ciangin Zomi te sungah kithutuah mawh nading thu khawng hong leh suak kha leuleu ding hi.\nTua ahi manin han pan guh le tang han thak ah tuah ding lamah zuihna pen kithutuahna maan ahi kei zaw kha tam? A tungah ka gen mah bangin, kituahna sum bei, leitang manh, hun le ni, tha le ngal tawh kisai hamphatna pen kumpite tung pan ih nget vet ding hoih ka sa zaw hi. Nial hi nawn lo zawin, ngen ih hih vet ding hoih zaw hi. Religious right, national right le human right tawh pansan la-in ih gen siam ih suut siam kul zaw ta ding hi. Tua bang lam ah nakpi tak in pangvet zaw lehang tanglam zaw ding hi. Sakhi man lo ngaltang tum het lo-in, ih mat zawh ding thute tawh a piangsa thu zui-in pangkhawm semkhawm zaw lehang ih nahlawh hong pek zaw kei kha diam? Hong ci giap ingh e… Han kituah khin pen tuah loh dingin a nial kha ih hih het loh ding pen a thumaan hong hi khin ta hi. Ahi zongin han hong tuahsakna uh thu tawh kisai thu kanin, thuak dinga kilawmte in thuak ding, kumpi lam pan zong huh ding le sik dingin kilawmte hong sik hong piak hong vaihawm sak nading uh le mailam ah Zomi te hong hai bawl ngam nawn loh nading un nakpi takin panmun ih lak mahmahna kahlei dawl masa ih suah sak zawh ding bel thupi mahmah ding hi. A kingah theih nading thute le a kizawh theih nading vaite kancian phot, theihcian phot kul ka sak mahmahna thu kei muhna ong hawmsawn hi ingh.\nTheihsaknopna lianpi tawh,


url: =Innsung ah Zeisu naungekno khat, Mate 2:11-12 | Bibleview\nTedim » Lai Siangtho » Zeisu suahna » » Innsung ah Zeisu naungekno khat, Mate 2:11-12\nMipil thum te in Zeisu a muh na uh Inn pen Galilee gam Nazareth khua Joseph nasep namun ahih kei leh Bethlehem khua ahih kei leh tuakim teng dan hi zaw hi, a hih zong in Laisiangtho in a mun leh a Inn hong gen lian lo hi. Mipil thum te in Zeisu a ding apuak uh ahi Kham, Paknamtui leh singnamtui te tawh Zeisu kha 9 leh kha 18 aphak pawl in a muh na Inn ah va bia uh hi.\nJoseph khiang pan mipil te a piakhiat khit uh ciangin Joseph in mangmat khat nei hi.\nZeisu nasep kipat aa ki pan tuni dong ciang Laisiangtho sung ah ama thu tampi genna nei lo hi. Laisiangtho sung ah Zeisu suah zawh ciang in Joseph leh Mazih in Zeisu i sanggam numei leh pasal te zong nei lai hi cih thu ngenlai hi.\nMipil te Zeisu kiang hawhna\n2:11 Inn sungah amaute lut uh a, naungek leh a nu Mary a mu uh hi. Amaute khukdin’in tua naungek a biak khit uh ciangin a vanpuakte uh suahkhia uh a, kham, saledi paknamtui, leh myrrh paknamtuite, letsongin a pia uh hi. 2:12 Herod kiangah a kihilkik lohna dingun a mang sung uhah Pasian in hilh ahih manin, lampi dang tawnin a gam uhah a ciahkik uh hi.


url: =Malaysia Batu Caves leh munpawlkhat ah a ngongtatsawm mi 3 kiman ~ ZD :: ZOMI DAILY\nposted on 31 August 2016 at 2:37 pm Lomkholna: Malaysia, News, Sawltak, World\nMalaysia gamsung aom Entertainment Outlets, Police Stations leh Batu Caves aom Hindu Temple te ah hiam gamtatna ngongtatna aneihsawm mi 3 kiman cih Malaysia Police te’n tuni Wednesday (31 August) ni in tangkokhia uhhi. Hih akiman mi 3 tepen ISIS migilo te ii khutzatmah hihtuakzel uhhi.\nHih mi 3 tengin zanni nitaklam “Malaysia’s National Day” atungmadiak in a ngongtatsawm uh hi a, khutlot Bomb leh thau pawlkhat zatsawm ci’n Police te’n genkhia uhhi.\nHihvai tawh akiman mansapa pen kum 20 gual aphapan Lorry Driver khat hi a, nungkal Saturday ni in Selangor sungah kimankhia hi. Akimat ciangin amatung panin khutlot Bomb khat, 9mm Pistol khatleh thautang Bullet 24 zong kimankhia hi.\nAdang khatpa pen kum 27 gualbawl aphapan sasat sasem nasep asemkhat ahihi. Ama kimatkhiatna pen Pahang sungpan cihi.\nAdang khatpa leuleu pen kum 20 gualpawl hi a, Drink Seller ci’n lamgei khawngah tuivot azuakkhat hihtuak hi. Hihpa pen Kuala Lumpur khuasung pan akiman ahihi.\nAmasa lobuang adang nihte pen Monday ni in akimantuak uh ahihi. Hihtengthum pen Syria gamsung aom Malaysia gammi IS makai khat ii thupiakna tawh agamtatsawm uh ahihi. Tukum June khasung in Night Club sungah khutlot Bomb asukhamsak zong hihpa mah ahihi.\nHih migilo 3 tengpen ahunlap in akimanlo hileh zanni “Malaysia’s National Day” pawibawl in aomkhong kimlai mipi pawlkhat in athuaklawh khatheiding himawk hi. Tuaban ah hih IS tepen kua hiding cih genkholhtheih zong hilomawk hi. Ummawhhuai hetlopipi zong IS migilo tetawh anakipawlsim khinkhian uh hitheimawk hi.\nTukha kipatlam inzong Malaysia gampan in Syria gamah IS tetawh kipawlkhawm in nasemding apaisawm Malaysia mi 68 te Passport kipialo cihi. Palik thukan te genkhiatna ah Syria gamsung ah galkidona hangin March khasung in Malaysia gammi 18 sikhin cihi. Adangzong Malaysia gammi 7 te’n IS te adingin aluangkham in apumpi uhtawh Suicide Bomb puakkhamsak khin uh cihi.\nTuciangciang IS tetawh nasemkhawm te Malaysia gamsung ah hongciahkik akithei omnailo cihi.\nMalaysia gamvengkhat ahi Indonesia gamsung ah January khasung in IS te’n Bomb tampi asukkhapzawh akipan Malaysia zong kinakdop mahmahkhin uhhi.\n2013 kumpan kipan IS tetawh akizom hiam gamtatsawm migilo 230 Malaysia gamsung ah kimankhiakhin ci a, tualak ah 200 tepen Malaysia gammi ahi uhhi. ZD Sawltak #zomidaily\nPrevious: Khangno le Ngeina ~ Rev. Kai Cin Mang\nNext: Annek laitak Mupi in gul golpi khat khiatsuk


url: =Thuthak tomkim ~ The Tedim Post (10 Aug) :: ZOMI DAILY\nposted on 11 August 2020 at 10:46 pm Lomkholna: Myanmar, News, TedimPost\nNews In Brief: Thuthak tomkim ~ The Tedim Post (10 Aug)\nMyanmar gambup Tan 10 laivuan sangnaupang 910,229 lakpan 291,798 in gualzo uh ahihman in percentage 32.06% ahi hi. 6D ngah sangnaupang 794, 5D ngah 1831, 4D ngah 2976, 3D ngah 5662, 2D ngah 12957, 1D ngah 37152 hi-in 6D ngah a tampen na mun Mandalay Division pan sangnaupang 145 in ngah uh hi.\nTan 10 gambup pass percentage ah Katha Gilbem pan a laivuante 100.00% ngah uh ahih manin Boarder minthang pente sangin zong Katha Bilbem pan a laivuante a hoih pen suak hi. Kumpi nuam a Gilbem limlim sang inn 11 pan laivuante a vek un 60.% passed uh hi.\nMyanmar gamah ni 70 val Zato lup khit nungah Covid-19 natna lungno neilai mimal 4 om ci hi. Tuate in India gam pan May 29, 2020 ni-in hong ciah Case 208, 211, 214 leh 219 te ahi uh hi.\nThura U Shwe Man makaihna ahi Union Betterment Party in 2020 kiteelpi ah Township 261 pan mimal 927 in ka dem ding uh hi, ci-in August 8, 2020 in genna nei a, a makai pipen ahi aman bel dem sawmlo in Party zawhna dingin ka panpih zaw ding ci hi.\n2019 kum Myanmar gamah mimal khatsim i sumlut US dollar 1390 pha ahih manin World Bank te i ciaptehna ah Low Income Country pan Lower Middle Income Country ah khantohna nei hihang, ci-in kumpi lam thunei U Maung Maung Win in gen hi.\nDr. Thet Thet Khaing makaihna ahi People’s Pioneer Party(PPP) in 2020 kiteelpi ah minal 230 val tawh State leh Division 11 ah ka dem ding uh hi, ci-in tangkona nei uh hi.\nAugust 6, 2020 ni-in Brazil gam a om ahi Christ The Redeemer Statue tungah Lebanon gam Beirut khuapi a piang puahkhapna ah sihna/manna tuak te panpihna lahna in Lebanon gam lan(flag) meitawh kap in lunghimawhna lak khia uh ci hi.\nBangladesh gam seh 3 suah seh 1 tuiciin tung ahih manin mimal 160 val si in mipi million 1 val bang inn leh lo nusia in tai uh hi. Buhlei Acres 197684.31 val tui in tumcip hi, ci-in gen uh hi.\nUS Kumpi in Covid-19 hong lan a kipanin nasep neilote leh nasep khawlte tungah kal khat $ 600.00 ta a huhna pia ngekngek a, nasemte sangin nasep neilote nitha tung zaw, ci uh hi. Tu-in ahih leh Pu Trump in nasep nei lo thadah kibehlap lua, ci-in kal khat $ 400.00 ah khiamsuk hi.\nTik Tok Application tawh akibang Reels a ki ci App khat Facebook in USA gam leh gam 50 val ah August 5, 2020 ni-in zangsak ta ci hi.\nLebanon gam Beirut ah puahkhapna a pian khit a zingciang in Dubai pan tai 30 kiim a gamlatna a om United Arab Emirates (UAE) gam Ajman Market pen Wednesday nitak in meikatna piang a, meiphelh ten nai 3 val bang phelh khop mahmah uh ci hi. Hih meikatna ah sai 125 kiim bang kang tum a, a si leh aliam/abai bang mah omlo cih kiza hi.\nAugust 9, 2020 ni Leitung bupah Covid-19 natna ngah Tein 190 val(19,690,080), asi Tein 7 val (727,897) leh adam kik Tein 100 val (11,963,442) phata hi. Source : 7day news, , Eleven Media, Myanmar Times, DVB, Irrawaddy, Fox News. Thu Kaikhawm : Khai Khai, Lu Lun, Sian Kop.\nPrevious: Pu Trump in Executive Orders 4 letmat thu\nNext: Thuthak tomkim ~ The Tedim Post (12 Aug)\nUSA, Mississippi State sungah meileng in Bus phukha, mi 4 si in 35 liam ~ ZD


url: =posted on 27 November 2021 at 11:45 pm Lomkholna: Malaysia, News, Refugee, Zomi\nZAM Pan in veng tuamtuam ah om ZEC Sang pan Sang Siapi teng zong meeting kah thei uh hi. Hih online meeting neihna ah UNHCR EDU lutang pi (Mss Mimi) in hong makaih in, CBP pan in Dr Sushella in abeisa Community Base Protection Team nasepvai genna kician tak in hong nei masa hi. Pilsinna sangvai tawh kisai in UNHCR zumpi in thupi ngaihsut mahmah uh ahih manin UN zumpi pan in zong limtak in panmun laakna leh kizopzia ding tawh kisai gelphat na kizo to ta ahihna thu hong gen cian uhhi.\nUNHCR zumpi panin Education/pilsinna sang vai tawh kisai hong vanpih ding in committee nih in kikhen a, a khatna ah mi 3 om in, a nihna ah mi 12 pha hi, hih 12 te zong khen 3 kisuah in a kisapna bangin panla ding leh pilsinna/education gambeel sang omna mun khempeuh hong vanzo ding in kithawi khinzo ta uh ahihna thu zong hong gencian uh hi. Hih thute hong genkhit uh ciang in Gambeel Sang siapi kempeuhte tung panin thu dotnop theih-beh nop akicingzaw in a om leh kuppih theih na ding hun hongpia in tualai a kipawlna tuamtuam pan leh Gambeel sang tuamtuam te panin dotna dawtna hun kinei hi.\nHih hunsung ah, dotna leh dawn na a kineih na sung pan in Pilsinna sangte tawh kisai in UNHCR pan in (Protection Letter) vai vive ki limdot zaw hi. UNHCR in abeisa in Protection lai a piak sang honpi khat om a, tu-in zong amun munah a kihong thak sangthak honpi mah om kik ahih manin tua te tawh kisai in Protection lai ngah theihna ding gencian na a ki neih tak ciangin UNHCR EDU lam panin amun mahmah hong pha in, limtak a kitangsam pilsinna mun leh a kitangsam vanzat te hong en cian ding uh a, lungkimhuai a sak uh leh Protection kepbit na lai hong piapan ding uh ahih na thu Zong hong gencian uh hi.\nHih Protection kepbit na lai tawh kisai in Gambeel sang ahihna hang tawh piakding bek hilo in, a omna mun leh a kiim leh pam in a phattuampih ding maw cih tawh kien cian ding hi. Hih Protection kepbit na lai a kitangsapna leh a manphatna in, kumpi thuneite khatpeuh hong pai-in buai na a om khak zenzen leh tua a kipia mun leh a sunga om sangsia leh sangnaupangte lungmuang tak in kep bit na ding hipah aa, a tungah phone no a kipia munah call in kihothei pah ding hi. Tua ahih manin Sangtawh ki sai buaina khat om in no bek in na tangphut ding uhhi lo in, UNHCR zumpi tawh kipawl in a ki phukhawm ding a hihi. Tua bang mah in Protection Unit lamte in zong kumpi thuneite leh palikte tawh nasem khawm in, a hih theih zah in vaipuak ala ding uh ahihi.\nProtection vai tawh kisai volunteer sangsia semte leh UN ngah nailo sangSia te a ding in a tuam in hong ngaihsutsak theihna ding uh zong kingen hi. Abeisa in sangsiate naupang te laihilh ding in hong kipiak khiatna uh kipakta ahih manin UNHCR card zong kipia zel hi, tuabang in UNcard akipiate a kiet kawikawi tak ciangin UN Card a kipiakzawh a sawtlo in a nasepna uh Sang laihilh na nusia in amau utna ah nasem in lengkeek mang ahih na thu teltak in UN pan in kithei ahih manin tuabang in Sang Sia te UN ngah nailo te UN ki tuampiak zo nawnlo phawt ding hi ci-in ki ciantak in hong gen uh hi.\nHih meeting hun sung in gending athupi Pawl in a kinei Gambeel sang pilsinna sangte honkik ding vai tawh kisai in ih omna gam kumpi te hun etna (Calender) bang in December ni10 pan in Holiday kipan in January 3, 2022 ciang in Sang kihong kik ding cih thu hi a, March kha kum2022 a kipan sangkum thak kipan kik ding hi a, tua tawh ki zui in Gambeel Sang te ki kalsuan sawm ahih manin ih omna gam kumpi thupiak te zui thei leng hoihpen ding hi, ahi hang in a tangpi in vai tuamtuam a om leh nomau hoihsak leh alem thei bang dan in Sang hon kik theih hiding hi.\nLockdown hangin abeisa kum a kipan in sang leh kipawlna tawh a kizom pilsinnate in (protection letter) hun bei vive ahih manin kumthak 2022 January kha ma dong buaina leh haksatna a om zenzen leh UNHCR zumpi ah aman lang in hong zasak pah un, UNHCR pan in a kisam bangin hong huh in hong panpih ding ahihi. A diak in khuahun siatna hangin a beisa kumte bangin sangsiate pahtawina hun zatkhop ding kilunggulh mahmmah napi in tukum in a kinei zo lo ding hong suak ahih manin nong telsiamna ding uh hong ngen zong ka lunggilh mahmah uh hi cih kam hong vaikhak uh hi. ZAM iNFO\nPrevious: USA, Oregon pan Pa Lum Lian Thang (Seitual, Gualnam) in hongnusia\nNext: U.S News Update: A lahuai mahmah Covid-19 natna thak “Omicron”


url: =Thuthak Tomkimcing 28 July 2014 :: ZOMI DAILY\nThuthak Tomkimcing 28 July 2014\nposted on 29 July 2014 at 2:07 am Lomkholna: Hauthang, Myanmar, News, World, Zomi\nA. Myanmar- Thai gamgi ah Zakaang tampi kiman\nMyanmar -Thai tawh gamgi Tachilaik khuapi ah zakaang Kyats 20000,00000/- val man ding leh thau lawng 4 leh avui atangtawh 28 July 2014 in Galkap leh Palik kigawm in mankhawm uh hi. Van tawh akiman minih cih bek in gen khia uh a, amin akhua uh hoihtak kidong cianna omnailo cihi.\nB. KIA galkap te mat lokho mikhat sum Then 900 tawh kitan’\n2014 July 15 ni in Kachin gam Meokuang Tahoona khuami lokho khat KIA galkap te in man kha uh hi. Kyats 15,00,000/- tawh kitan thei KIA lampan ci uh ahihhang in Kyats 9000000/- tawh va thum uh maisak in lokho pan innlam ciahsak thei uh hi. Lokho pa kitatna pen a lo neihsunsun sumnei te kiang puuk phot khit teh akitan thei cih azi in gen a, Lokho tampi om ahih hang in amin tektek thuthang ah suah lo hi.\nC. Zogam ah’ anpaal Zotaang tungta Zomi ki lungdam\nZogam ah guahtui deihbang ahih lohhang in vaimin sawnsuak in vaimiim ngau ding hita hi. Zogam ah anpaal pen ahi Zotaang ante zong tungta a, Zusa keu pheh ngawm leh maiteh tawh kimeh in ankam liim kipan ta hi. Singgah mankim zong tungta in mehteh mehgah limcii nono te zong khuapi te ah kizuak tam mahmah ta hi. Zogam ah anpaal Zotaang te hongtung teh Zomi te ki lungdam pha diak hi.\nPrevious: Na thau nuam hiam? ~ Pau Tun Thang\nNext: Visa 93 a ngakte theihding thukin\nPresident Obama in Syria gamsung ah galdo ding mi 250 puakbehding\nSihna Hanmual Sheol (Not Hell)\nUS gamsung West Virginia ah thau kikapna piangleuleu\nZi 70 leh Ta 60 Nei! ~ Hau Za Cin


url: =A. Hakha- Khuaibel- Manthaw kizopna lampi. Chin State Mangputal Pu Hung Ngai in Hakha pan Khuai bel- Manthaw lampi khuata khan tohna sum tha tawh akisem te 23 July nitak daak 2 kim pawl in ahoih hiam cih va en hi. Lam bawlzia, Hawklam pi bawlzia, lui leh Guam omna leidawh bawl zia va endik sittel hi. Hih Lampi kizo siang leh Hakha ah nuamtak kipai thei ding cih khuami te lamet en uh hi. Vompi sahawm nasep mah hi in Hakha khuakim bel kipuah mahmah phot hi. Sumbangzah kizeek khia cih gendikna omlo ahih man in mipi thei nuam veve hi. * Khuamin kigelh khial thei den hi.*\nB. India- Myanmar sum bawlzia kizopna Yangon Sedona ah kibawl. Indian Chanter of Commerce (ICC) leh UMFCCI kikhop sumbawlna tawh kipawl Indian Investrade 2014 pen Yangon Sedona Hotel ah bawl uh hi. India Company 55 pan in bawlkhiat vante maimuakna pulak na nei uh hi. India pan in Shiv Siddhann TN kaul ( Vice president ICC in thupulakna tuamtuam aneih ban ah Ms Madhumta Saikia ( Beauty Therapiet ) Signature Training Center pan inzong kizep kipuahna leh cidamna tawh kizui van te maimuakna nei hi. UMFCCI pan in U Win Aung in India -Myanmar Trade Balance zawh ding myanman kisap hihang cihi. India tawh kizopna pen lampi mun 3 om a, Tedim; Champhai, Tamu- Mari leh Ledo lampi ahihi. Kumsim in hih lampi thumpan in mipi tampi nuntakna pia zo mahmah ta cihi.\nC. Rakhine gamsung ah Chin ca sin kiphal napi’n Laibu omlo. Rakhine state sung ah Chin chapyi sin theihna kipia ahihhang in Chin chapyi sin ding laibu bang mah tudong omlo cihi. Chin ca pyi sinding tawh kipawl in Asho Chin capyi, Lautu Chin capyi, Zoutung Chin capyi cih dan hinianua hi cih U KoKo in cihi. Course pawlkhat aom te copy uh a Sangnaupang 30 te Sya khat ta in hilh uh hi. Achin capyi cih ding avek in kibanglosiat capyi ahih man in Sya ,Syama te buai tuam bilbel uh cihi.\nD. Nih tuak thukimna mipi theihsak huai Myanmar gamsung tualgal daihna ding thuvaihawm NCCT leh Kawl kumpi lampan UPWC te in asep sa uh leh asep lai ding te lungkimna min akuih hunciang in gamsung mipi te gam leh nam vai party tuamtuam te in zong theihpih huai ding hi cihi. Final atun hunteh lang nihtuak holiim lungtuakna Parliament sung lut tolai ding in kigen hi.